
I. Cei doi cavaleri. 


La capătul străzii numită Stejarul se întindea o mare grădină 
ai cărei arbori, vechi ca şi laşiul, umbreau toate împrejurimile. O 
cărăruşă mică conducea printre desimea acelor arbori la un mic 
lac, a cărui suprafaţă era inundată de hoarde de papură şi 
trestie. De pe malul lacului se vedea o mare curte boierească, 
înconjurată de nişte muri giganţi care în apropiere o făceau 
aproape nevăzută, şi în ai cărei pereţi e sădită o mare poartă de 
fier care se deschidea din an în an. Alături de poartă era o portiţă 
mică, tot de fier, dar care mai nu se vedea din cauza muşchilor şi 
buruienilor ce-o acopereau cu umbra lor. 

Un vuiet monoton se auzi venind dinlăuntrul acelor zidiri, 
apoi o zăngănitură şi o lumină străbătu prin portita care se 
întredeschise puţin. Un om vâri capul prin crăpătura portiţei, 
privi în afară, apoi o deschise în lături şi ieşi trăgând după sine 
un cal ce-l ţinea de căpăstru; un alt om asemenea îl succedă. 
După ce închise pe dincoace portiţa, ambii se aruncară ca vântul 
pe cai, strânseră din pinteni şi-n câteva galopuri erau lângă lac. 
Aici descălecară, prinseră caii de frâu şi se suiră pe o plută ce le 
era pregătită, trecând lacul pe celălalt mal. Merseră pe cărăruşă 
şi, ajungând în mijlocul desimii arborilor, legară caii de crengi, şi 
apoi se puseră jos spre a se odihni. 

— Ei bine frate, începu unul din ei, cum ai să mai isprăveşti, 
când vezi că toate lucrurile îţi merg de-a-ndoaselea; alaltăieri era 
să-ţi pice o secure-n spate, ieri era să te înneci, şi azi, azi era să- 
ţi rupi capul sărind din podul casei, hm! da’ tu nu răspunzi? pare 
c-ai amuţit; sau nu vezi singur că nu mai e niciun chip dea 
ajunge la ţinta ta? Ea, vezi bine vere, mi se pare că vrea a-ţi cam 
sufla sub nas, şi... 

— Minţi! 

— Poţi se crezi că mint, eu îţi spun ceea ce văd; dacă i-ar fi 
ceva pentru tine, nu ţi-ar fi pus capu-n joc de-atâtea ori! 

— O sărmane, când ai şti tu ceea ce va să zică a iubi, tu încă 
n-ai gustat viaţa acestei lumi, tu încă n-ai simţit inima bătându- 
se la vederea unei fiinţe drăgălaşe. 

— Eu unul ştiu că nu mă doare inima decât când m-apucă 
năbădăile de friguri! 


— Hm! tu ce ştii? aş, Duke ce ţi le toacă la cap toată ziua 
dascălul, dar nu simţi ce-i iubirea unei fetiţe frumoasă şi veselă 
ca turturelele din livezi... 

— Ba, că bine zici, de câte ori dau cu ochii de Ruxandra, mă 
cam gâdilă nu ştiu ce prin sân, şi parcă tot sângele mi se suie în 
cap; acum ştiu, trebuie să fie pârdalnica de inimă cum îi zici tu? 
dar cu toate acestea mă vezi că-s om teafăr, nu alerg ca un 
smintit fără să ştiu pentru ce, şi, uite-aici... dacă ea nu te-ar iubi, 
ce s-ar alege de toate acestea. 

— Mi-a spus-o şi mi-a jurat!... eu i-am spus şi jurat, prin 
urmare nicio îndoială nu mai am de iubirea ei, numele Domnului, 
de către un creştin nu se ia în deşert! 

— Atunci când i-ai zis: „vino”, ea ţi-a răspuns: „nu pot, nue 
timpul”. 

— Nu era timpul nepriceputule, se vede că ai uitat de acolo 
şi până aici. 

— Da! mi-aduc aminte c-ai sărit de pe casă, tocmai lângă 
mine ca un glonte, şi-n urma ta o droaie de bolovani se porniră 
ca un vuiet infernal, doborându-mi şi calul ce-l pregătisem 
pentru ea, iar noi cu mare greu am putut ajunge pe sub ziduri 
până aici. 

— Dar ascultă! 

— Ce-i? 

— Se-aude ceva, ne urmăresc! 

Ambii se aruncară pe caii lor, şi ca vântul începură a fugi 
lăsând în urmă desimea arborilor şi strada Stejarului, străbătură 
laşiul şi se îndreptară spre Socola. 

— Priveşte-napoi Bujoare! 

— Ne urmăresc, respunse cel pe care-l numise Bujor privind 
înapoi; dar e numai unul. 

— Pot fi şi zece, să ne oprim. 

Abia opriră caii, şi un nor alb şi gros de colb ridicat de la 
pământ, se apropia din ce în ce; nu trecură trei momente şi un 
cavaler fugar se izbi de vederile celor doi ce-l aşteptau. 

— Cine sunteţi voi? strigă deodată noul venit cu un aer 
turbat. 

— Trandafir Dragoş şi cu prea bunul său văr Bujor, oameni 
buni cu frica lui Dumnezeu, răspunse unul din cei doi cavaleri 
râzând. 

— Ce-aţi căutat în casa părintelui meu? 

— lată ce am căutat..., strigă deodată Bujor trăgând sabia şi 
vrând să-l lovească. 

— Opreşte-te! întrerupse Trandafir, iar dumneata spune Ce 
pofteşti de la noi? 

— Cinstea casei mele. 

— Cinstea casei tale nu este jignită. 

— Hm! vrei a-ţi bate joc de mine, nu vei putea însă! şi 
necunoscutul repezi sabia spre Trandafir. 

— Vrei să glumim, sunt gata, respunse Trandafir izbind cu 
sabia sa pe aceea a adversarului la câţiva paşi: stai mai bine la 
tocmeală, căci nu se varsă sângele aşa uşor. 

— La tocmeală cu tine hoţule?... 

— A! e prea multă răbdare, întrerupe Bujor punându-se între 
cei doi în poziţie de apărare. 

— Nu, mişeilor, ori voi muriţi ori eu. 

— Ba nici unii, nici alţii! 

— Să vedem, şi loniţă căci astfel se numea necunoscutul, se 
repezi cu hangerul şi-l înfipse pe lângă coapsa lui Bujor în şeaua 
calului. 

— Hm! vrei să glumeşti, zise Bujor azvârlindu-i hangerul din 
mână cu o lovitură de sabie. 

— Pentru toţi dracii ori loviţi-mă ori primiţi luptă dreaptă. 

— Nici nu se luptă, nici nu se loveşte, pe omul ce este fratele 
soţiei mele, răspunse Trandafir. 

— Fratele soţiei tale, mişelule?!... strigă loniţă disperat. 

— Sora ta e soţia mea, hărăzită de cer, dacă până acum nu- 
mi e decât logodnică, mâne însă îmi va fi legiuită soţie! Aşadar fii 
liniştit şi te depărtează de-aici. 

Zicând aceste cuvinte, cei doi amici porniră spre miazăzi, iar 
loniţă rămase ca o statuie, şuierând pe nas şi făcând spume la 
gură. 

— Hm! murmură el, să văd cu ochii mei pe-acei hoţi, care nu 
s-au sfiit de-a călca casa mea părintească, pe-acei mişei care au 
îndrăznit de-a se apropia de cinstea surorii mele şi să nu mă pot 
răzbuna? Ori nu mai sunt un om?... Ori nu mai am în mine acea 
inimă mareaţă cu care am luptat şi înotat în sângele barbarilor? 
Nu, inima-mi mai bate, încă o simt, dar mai târziu; însă jur pe 
cerul cu toţi sfinţii, că nu mă voi lăsa înainte de a mă răzbuna!... 

Termină acest monolog, şi idei, şi diferite proiecte se 
strecurară prin minţile sale înfuriate. Apoi strânse pintenii şi 
capul său se îndreptă spre partea laşiului de unde venise. 


II. Lunca Bârnovei. Jeţul lui Dragoş. 
Jurământul. 


După dealurile ce înconjoară laşiul spre miazăzi era un sat 
vechi numit Lunca Bârnovei, una din cele mai frumoase localităţi 
rustice din câte se găseau pe atunci. 

Izvoarele ce-l adăpau, arborii ce-l umbreau, păsările ce-l 
desfătau, în fine aerul său dulce şi curat ce-l poseda, făcea ca 
acest sătişor se fie un adevărat locaş de fericire. Număra în totul 
vreo treizeci de case; gustul şi modul cu care ele erau aşezate 
era sublim. O casă, însă, excela printre celelalte, se zărea din 
depărtare, strălucea de frumseţea aranjamentului ce nu se 
găsea nici la una din casele vecine; un zid mare o înconjoară, 
înăuntru o grădină splendidă după cum ştiau a le cultiva 
strămoşii noştri; câteva trepte ale unei scări conduceau într-un 
balcon boltit, ornat cu cuşti de diferite păsări, cu flori gingaşe şi 
îmbătătoare, iar la extremitate se vedea o frumoasă fântână 
curgătoare într-un bazin de piatră, în care pluteau feluriţi 
peştişori ce străluceau la fiece mişcare. 

Intr-o mică cameră a acestor case, pe un let aurit şi catifelat, 
deasupra căruia se vedea plutind în aer o coroană aureală sub 
care era un cap de zimbru de acelaşi metal, şedea un om 
înaintat în vârstă cu capul rezemat de mâinile-i încleştate, trist şi 
gânditor ascultând parcă ceva. 

— Ziua se pleacă spre întuneric, murmură el, soarele iată-l 
apus, şi el încă n-a mai sosit. Dumnezeul Strămoşilor mei... mai 
vrei să mă încerci? O! tu ştii cât te iubesc! 

O mică pauză şi el iar începu: 

— Poate că luptă, suferă, viaţa-i e în primejdie. Da, îl cred, şi 
eu când eram mai tânăr luptam pentru aceşti demoni, am luptat 
atâta, încât din strălucirea părinţilor mei, am rămas ca un biet 
răzeş. Singurul suvenir scump al bunilor mei părinţi e acest Jeţ 
ce-l moştenesc, şi pe care îmi plâng păcatele mele; numai pe el 
l-am putut scăpa din gheara jefuitorilor ţării mele. Pe el când 
stau, văd înaintea mea un vis straşnic. Mai văd o dată tinereţea 
mea plină de foc în care vărsam sângele pentru scumpa mea 
ţară, pentru Moldova mare şi vitează, frumoasă şi roditoare. O! 
timpi frumoşi, zile fericite ale tinereţilor mele, mai reveniţi o dată 

înainte de a-mi da suflarea... Dar, el nu mai vine... trebuie să 
văd, să ştiu în grabă. 

Bătu din picior, zidul din faţă se desfăcu şi un om înalt şi 
voinic apăru: 

— Sandule! a venit fiul meu? 

— N-a venit, Măria Ta. 

— Nici nepotul? 

— Nici, 

— Pune grabnic şeile pe calul meu şi al tău. 

Sandu dispăru şi-n urmă-i peretele se-nchise. 

Cel ce se numise Măria Ta, zise numai „Voi merge“ şi apoi îşi 
aplecă iar capul între mâini şi se cufundă într-o gândire adâncă. 

Trebuie să spun că acea cameră nu mai cuprindea nimic 
altceva decât Jeţul ce l-am descris, pereţii erau albi, fără a fi 
străbătuţi de vreo fereastră, uşă sau deschizătură, singura 
lumină se reflecta dintr-o candelă ale cărei raze palide se 
atingeau de aurul Jeţului producând o lumină misterioasă. 

Trei momente abia trecură, peretele se redeschise şi Sandu 
reapăru. 

— Ai gătit? 

— Da, Măria Ta, însă Măriile Lor au sosit. 

— Au sosit amândoi? Sănătoşi? 

— Sănătoşi şi voioşi ca cerul senin! 

— Zi-le să intre mai în grabă. 

Abia Sandu dispăru şi în locu-i doi juni, unul înalt, brunet, 
faţa delicată, ochii negri arzători, buzele zâmbitoare şi un aer 
măreț, altul mai scurt, robust, cu părul castaniu, faţa mare şi 
ochii fixători şi mândri, ambii bine înarmaţi şi încostumaţi 
milităreşte, apărură în cameră şi cel dintâi înaintă spre bătrân, 
aplecă un genunchi şi luându-i mâna o duse la buzele sale, 
depunând un ferbinte sărut, celălalt îl urmă, şi ambii primiră 
răsplată binecuvântarea părintească. 

Cei doi juni nu erau decât vechile noastre cunoştinţe: 
Trandafir şi Bujor, iar bătrânul ce era în cameră, Ştefan Dragoş 
părintele lui Trandafir şi moşul lui Bujor. 

— Ai reuşit fiul meu? 

— Nu părinte! 

— E greu de tot, adăugă nepotul. 

— Hei feţii mei, cu greu prinzi iepurele, dar răbdare şi iar 
răbdare. la spune-mi cum s-a-ntâmplat? 

— Scumpe părinte, cum am ieşit azi dimineaţă pe poartă am 
alergat totuna până la casa ei, am intrat în Curte, am ajuns la 

zidul de piatră, am deschis, cu cheia care mi-a trimis-o, poarta 
de fier, am intrat înăuntru şi, lăsând pe Bujor cu caii lângă zid, 
m-am suit pe o scară până la fereastra ei; ea mă văzu şi speriată 
abia-mi putu zice: „Fugi căci ne pândesc, nu e vremea acum“. 

Când voii să cobor scara aud deodată un vuiet, mă arunc jos, 
noroc de bietul Bujor care venise fără voie lângă scară, căci mă 
apucă în braţe să nu mă stâlcesc de bolovanii de pe jos. O grea 
durere îmi pătrunse corpul şi de-abia putui să merg pas la pas cu 
calul de căpăstru până ce ieşii din zidirile îndrăcite. Trecui lacul 
şi mă pusei să mă odihnesc puţin în pădurice când un zgomot 
mă făcu să o iau la goană, abia ajunsei la Socola şi loniţă era în 
urma mea, cât pe ce eram să-i infig sabia în carne, dar mă gândii 
că e fratele iubitei mele. Mă despărţii şi venii aci. 

Aceste cuvinte de-abia le putu spune bietul Trandafir, căci 
lacrimile îi innundară strălucitorii săi ochi, şi o furtună se născu 
în inima lui. 

— Nu te scârbi, fiul meu; Boanţă cel neînduplecat, îşi va 
plânge mofturile sale. Am făcut tot ce trebuia să facă un părinte, 
am trimis să-ţi ceară pe Viorica de nevastă, dar el s-a fudulit. Da! 
cunosc bine, nicio altă femeie nu-i vrednică de tine, de a fi 
mireasa ta. Eu chiar te-aş blestema dacă ai iubi pe alta. Voi 
merge eu cu tine, vom întinde reţeaua şi jur pe sfântul cer, pe 
tronul lui Dragoş, al lui Ştefan şi al lui Bogdan, că voi reuşi. Nu, 
orice piedici mi s-ar pune, chiar bătrânul meu suflet îl voi da, dar 
voi reuşi. Nimica-n lume nu-mi va schimba hotărârea, căci am 
judecată şi ea este dreaptă. Dar mai înaintea războiului trebuie 
să ne pregătim. Trimite-i ei degrabă o carte, şi spune-i că 
poimâine să meargă la lac cu Ruxandra. Noi ne vom face treaba. 

— Ascult părinte. 


III. Ruga Copilei. Logofătul Boanţă. 


Pe când soarele măreț şi luciu ca un disc de Briliante se 
ridica cu încetul de după costişa Tătărăştilor şi lasă splendidele-i 
raze să lumineze umbroasele văi ale Iaşiului; pe când ciocârlia se 
înălța în aer, strigând prin melodiosu-i glas pe poetul ce doarme 
plutind în visuri fantastice, prinzând inspiraţiunea operelor sale 
din Zefirii dimineţii şi şoptitul suav a mii de floricele; pe când 
laşiul era predominat de o profundă linişte şi monotonie 
neauzindu-se decât unde şi unde câte o copiliţă ce merge să-şi 
răcorească faţa la fântână, sau bătrânul plugar ce conduce 
plăvanii săi spre ogor. 

In aceste momente line, o jună copilă cu faţa palidă, cu părul 
despletit, cu ochii plini de lacrimi şi corpul tremurând, şedea 
îngenuncheată înaintea Madonei şi cu mâinile înălțate spre cer, 
locaşul sublimului creator, lăsă, ca vocea să-i timbreze nişte 
sunete evlavioase, care ar fi umilit pe cel mai îndrăcit zbir. 

Camera ei mică era mai mult întunecată, mica ei candelă ce 
atârna deasupra Madonei, abia mai arunca câte o palidă lumină, 
canarul din colivie tăcea ca o lugubră noapte lăsând câte o dată 
un geamăt ce părea de compătimire; tot mobilierul camerei se 
compunea dintr-un pat de fier, o măsuţă şi un scăunaş. 

Să ne oprim puţine momente şi să ascultăm câteva murmure 
ce acea copilă le adresa creatorului: 

— ...O! Doamne, Dumnezeul meu, Pronie cerească fără de 
margini, Tu izvorul tutulor fericirilor, Tu, care ai scăpat pe 
nenorociţi din gura leilor şi a focului, Tu, ce ai arătat calea 
dreptăţii, ai înviat din morţi ai dat vederea celor orbi, ai 
însănătoşit pe cei pătimaşi, Tu care m-ai zidit şi în totă viaţa mea 
m-ai făcut să-ţi păstrez iubirea sfântă. Ascultă Doamne vocea 
mea, lasă-mă să mă tângui numai ţie, să-ţi cer mila ta... 

M-ai lăsat Doamne în fericire de la naştere până mai deunăzi, 
nu ştiam ce-i răul şi binele, nu ştiam ce-i iubirea; de o lună 
încoace însă, totul mi s-a schimbat, fericirea mi-a zburat ca norii 
bătuţi de vânt, inima mi s-a cuprins de nişte fiori 
înspăimântători, sufletu-mi pare că este un trunchi, fără 
răsuflare, o stâncă pietroasă nestrăbătută... 


Doamne fie-ţi milă de roaba ta ce te roagă din toată inima, 
fie-ţi milă de o nenorocită copilă ce cere de la tine milă şi în tot 
ceasul te voi slăvi şi mă voi jertfi pentru tine... 

Copila nu mai termina, lacrimile cristaline curgeau din negrii 
săi ochi cu abundență, tipul ei dădea aspectul că nu dormise 
întreaga noapte. Nimic nu se auzea împrejurul ei. Nimeni nu o 
asculta în afară de bunul creator. Stelele ce dispăreau înaintea 
razelor solare păreau că privesc cu jale şi-i zic un trist: Adio! 
Soarele ce răspândea miliarde de raze, împărţi şi el câteva ce 
făcură a lumina puţin trista ei faţă. 

— ...O! Doamne, aceste dulci raze ce-mi se răsfrâng pe faţă, 
oare ele sunt trimise de tine ca un prevestitor al fericirii mele?... 

Murmurând aceste cuvinte, ea tresări deodată la auzul a trei 
lovituri uşoare în fereastra sa. 

— EI? întrebă ea. 

— EI, i se răspunse. 

Ea alergă în grabă deschise fereastra încetinel şi privi un om 
înalt şi mustăcios ce semăna a lacheu şi care-i întinse o 
scrisoare. 

— El? întrebă iar copila. 

— EI, îi răspunse asemenea. 

Lacheul se lăsă pe-o scăricică ce era întinsă la fereastră şi 
dispăru; copila tremurând închise iute fereastra, înaintă câţiva 
paşi spre interiorul casei, rupse pecetea scrisorii şi începu a citi: 


„Draga inimii mele 

Toate chibzuinţele s-au dus în vânt, durerea-mi este mare; 

cu toate acestea voi face tot pentru fericirea noastră; vino 

diseară la lacul de lângă pădurice acolo te voi aştepta cu tatăl şi 
vărul meu. la şi pe Ruxandra. 

Iubitul tău 

Trandafir Dragoş.” 


Sudorile-i curgeau ca ploaia, puterile îi slăbiseră, întregul 
corp îi tremura; pică din nou în genunchi şi dictă în sufletul său 
rugile cele mai sacre, apoi, ca luminată de un far, sări drept în 
picioare, şterse lacrimile de pe faţă-i şi ridicând ochii spre cer: 

— Mulţumesc Doamne, zise ea. 

Un moment tăcere şi ca plină de speranţă reîncepu: 

— Da! te voi urma; va fi mai mare fericirea mea chiar de-aş fi 
roabă lângă tine decât să domnesc în aceste triste palate, fără 

odihna sufletului şi inimii mele. Da! tu nu mă vei înşela şi eu, eu 
te voi urma ca orbul pe cel ce-l târâie. 

Capul său se rezemă de gingaşele-i mâini, un nor trecu peste 
toate gândurile sale, era ca o statuie fără suflare; un moment, şi 
ea îşi veni în fire, se repezi la mescioara ei, trase un sertăraş, 
scoase un petic de hârtie, o pană şi-o călimară şi începu a scrie: 


„Dragul meu 
Tram jurat ție şi mă supun. 
Viorica Boanță“ 


Pecetlui acea scrisorică cu inelul său, întredeschise fereastra 
şi-o azvârli. 

Abia închise fereastra la loc şi o lovire bruscă se auzi la uşă. 

— Cine-i? 

— Eu. 

Glasul era cunoscut, Viorica se repezi şi deschise uşa, luă 
mâna noului venit, o duse la buzele sale şi depuse un rece sărut. 

— Şezi pe ăst scăunaş scumpul meu părinte, zise Viorica cu 
un ton prefăcut vesel. 

Părintele Vioricăi la prima vedere se cunoştea că nutrise vreo 
şaizeci de paşti. Puful albit al capului său stătea ascuns sub un 
grandios işlic, genele pe jumătate închise, sprâncenele mari şi 
împreunate, nasul coroiat şi roşu ca o cireaşă, mustăţile blegi 
curgeau printre latele lui buze, între care ţinea imameaua 
stânjenalului său ciubuc, ce făcu în câteva momente să se umple 
mica cameră de fum, în care Viorica se zărea ca un înger între 
norii cerului. Voluminosul său corp era învelit cu un mare anteriu 
de mătase, nişte şalvari largi şi roşii şi o pereche de mestii 
galbeni îi împodobeau picioarele. 

Acesta era boierul Boanţă. 

După câteva momente de scenă monotonă, Cuconul Boanţă 
scoate cu mare nevoie imameaua din buze; tuşeşte de vreo trei 
ori şi apoi începe: 

— Ei bine Viorica, ce zici tu de obrăznicia lui Dragoş, ei, nu-i 
bun de trimis la răspântia vânturilor să facă corbii ospăț dintr- 
însul? 

Niciun răspuns de la copilă nu se auzi; o singură şoaptă trecu 
prin mintea sa. 

„Domne ajută-mi“. 

Boierul mai tuşi şi iar începu: 

— Ce? nu răspunzi, nu cumva ai prins la unghişoare, tu 
pesemne nu ştii că am leacuri... ca la un pui de şarpe Das 
sfărâma capul... 

„Domne  ajută-mi“ repeta în sufletul ei, biata Viorica 
disperată. 

— Să nu cumva să te afle naiba că miroşi a Dragoş, el un 
nemernic, un biet căpitanaş de dorobanţi, să umble după fata lui 
Boanţă Logofătul? El, un venetic fără boierie mare să te ia pe 
tine?!... Să ştii bine că te cufund în chiliile Treisfetiţilor cu apă şi 
pâine la trei zile. 

— Părinte nici nu-l cunosc, nici nu ştiu cine-i? 

Nu putu biata copilă să zică mai multe, căci glasul i se stinse. 

— Amin fie, că de nu atunci a ta-i beleaua. 

Zise aceste vorbe şi urnindu-şi corpul său greoi, lăsă bună 
ziua Vioricăi şi ieşi din camera ei. 

Logofătul traversă balconul, intră într-o sală şi de-acolo într-o 
cameră, care după obiceiul vechilor noştri boieri se numea odaia 
turcească. Aci logofătul se lăsă cu lene pe o sofa moale, şi cu 
mâna atingând un clopoțel, se prezentă înaintea lui un ţigan 
încostumat într-o bogată livrea pe care erau scrise inițialele 
Logofătului. 

— Cioaro, aprinde-mi ciubucul şi adă cafeaua. 

Ordinul fiind îndeplinit, Boanţă adăugă: 

— Du-te cioară şi-mi cheamă hulubiţele. 

Nişte draperii de pe un perete începură a se mişca, şi de sub 
ele, una câte una, apărură douăsprezece femei tinere şi 
frumoase, purtând drept îmbrăcăminte părul lor lung şi despletit 
şi o manta de tul roz care lăsa să se vadă toate comorile lumii 
acestea ascunse sub zefirii dimineţii. Câteva stelişoare de 
diamante luceau prin părul şi urechile fiecăreia, şi scumpe 
brățări de aur împodobeau gingaşele lor braţe. Acele 
douăsprezece hulubiţe, cum le numise Logofătul făcură deodată 
un şir sau lanţ şi o muzică nevăzută le îndreptă mişcarea 
picioarelor, care zburau prin aer întocmai ca îngerii prin regiunile 
cerului. 

Logofătul privea aceste danţuri şi jocuri ale hulubiţelor sale şi 
rânjea printre gingiile sale un fel de râs ce părea ca urletul unui 
lup. 

În mijlocul acestor desfrânări petrecea Bătrânul Logofăt, pe 
când cineva bătea cu tărie în poarta curţii sale. 

— Cine este? întrebă portarul supărat că-i tulbură liniştea. 

— Dar deschide, strigă o voce detunătoare. 

Portarul cunoscuse vocea, se repezi la poartă, dădu jos 
lacătele şi deschise poarta în lături. 

Un june cavaler intră înăntru şi ajungând la scară, descălecă, 
se sui sus, ajunse la camera lui Boanţă, neoprindu-l nimeni 
deschise uşa şi intră. 

— O bunul meu tată, începu Cavalerul care nu era decât 
loniţă, petreci, te desfătezi, în timpul în care eram să pier pe 
câmpuri şi pe drumuri. 

Dac-ar fi fost lovit de trăznet logofătul n-ar fi tresărit astfel 
din letargia în care se afla, cum tresări la aceste vorbe 
detunătoare. 

— Tu eşti, dragul tatei, murmură Logofătul, vrând să-şi 
ascundă emoția, dar ce ai zăbovit atât? 

— Hm! am zăbovit pentru a lăsa urme de sânge pe toate 
câmpurile. 

— Nu cumva tâlharul cela a vrut să te omoare? 

— Nu el, ci alţii, el s-a mulţumit de a-mi râde în nas, 
neputând să-i crăp capul, şi a fugit; dar alţii, adevăraţi tâlhari de 
codru m-au prins pe când mă întorceam, şi după ce m-au bătut, 
m-au dezbrăcat, mi-au luat calul şi tot ce aveam, şi m-au lăsat 
numai cu pielea şi aceea încă hăcuită în mai multe locuri. 

M-am prefăcut mort, am stat până târziu noaptea şi-apoi, am 
alergat la rohatcă unde, cunoscându-mă dorobanţii, îmi dădură 
această manta ruptă şi-o duboală de cal de venii până aici. 

O!, reîncepu el după o pauză, să mă ia o mie de draci de mă 
voi lăsa nerăzbunat şi pe unii şi pe alţii! 

IV. Năluca. Răpirea. 


Soarele săturat de strălucirea zilei porni la apus spre a-şi 
ascunde razele după dealurile Galatei. Era cum zice Românul pe 
la flămânzitul soarelui. Vânturile răcoroase începură a umple 
văile, frunzele şi iarba începură a şopti tainicul lor murmur, 
peştişorii lacului săreau pe suprafaţa apei, păsările de apă 
săreau şi se jucau liniştite, în fine toată natura lua o privire mai 
dulce, mai liniştită, decât în ziua trecută, când arşiţa soarelui de 
cuptor frigea şi dogorea tot ce-i ieşea înainte. 

O portiţă a zidului cel mare pe care-l cunoaştem deja, se 
întredeschise, şi un mic murmur străbătu: 

— Păşeşte încet, Viorico! nu se zăreşte nimic. 

Şi după aceste cuvinte, două copile, descinseră din interiorul 
zidului închizând portita în urma lor şi îndreptându-se spre 
marginea lacului. Ajungând la mal, una din copile ridică o batistă 
albă în sus fluturând-o de mai multe ori şi, deodată, un fluier 
tremurător răspunse dintre arborii de peste lac. 

Viorica, ridică mâinile în sus părând că vrea să adreseze o 
rugă creatorului şi, o barcă mică condusă de un militar cu barba 
sură, din ce în ce se-apropria de dânsa. Când ajunse la mal, 
Viorica sări în luntre trăgând după dânsa pe cealaltă copilă, 
verişoara ei Ruxandra, şi luntraşul începu a mâna luntrea 
îndărăt. 

— Staţi mişeilor, strigă o voce neînţeleasă ce ieşea din stuf. 

Toţi întorseră capul şi priviră un corp desfigurat ce ca o 
nălucă se-azvârlea şi se-apropia înotând spre dânşii. 

Un țipăt de spaimă scoaseră cele două femei, acea nălucă 
sare în luntre şi cu o mână feroce, înfige un pumnal în coasta 
bătrânului luntraş. 

Luntrea zguduită se răsturnă şi cu dânsa toţi se cufundară în 
apă. Un răcnet teribil se auzi printre arborii vecini şi deodată 
dintre dânşii doi oameni ieşiră, şi se aruncară în lac. 

Trecură zece secunde şi un corp de-abia se zăreşte plutind 
pe suprafaţa lacului şi forţându-se de-a ajunge la mal... 

Era luntraşul; apa din jurul lui era roşie de sângele curgător 
din rana ce primise; cu toate astea el ajunse pe mal. Câteva 

secunde încă şi valurile se rupseră din nou iar din mijlocul lor 
apărură două corpuri încleştate aruncându-se pe acelaşi mal. 

Era Trandafir şi logodnica sa. 

— Bujor n-a ieşit încă? întrebă Trandafir, după puţin timp de 
repaus, pe bătrânul Dragoş - luntraşul de odinioară. 

— Nu, răspunse el abia murmurând. 

— Trebuie să-l scăpăm! strigă Trandafir aruncându-se din 
nou în apă. 

Câtva timp trecu încă şi trei corpuri ieşiră la suprafaţa apei 
plutind fără siguranţă. Bătrânului Dragoş pare că-i prevestea 
inima un pericol şi, ca tot românul ce ştie a uita durerile sale 
pentru ale fraţilor săi, uită rana-i şi oboseala, se repezi în apă din 
nou şi dând o mână de ajutor celor trei muribunzi îi trase 
încetişor la mal. 

Toate victimele abia răsuflau şi udate cum erau nici nu se 
puteau urni din loc. 

Nu se putură însă bucura mult timp de linişte, căci acea 
nălucă ce înfipse pumnalul în luntraş, se arătă iar pe suprafaţa 
apei, înotând cu furie şi silindu-se să ajungă la mal. 

— Priviţi! strigă Bujor. 

— Afurisit... ţipă năluca pierind în fundul apei. 

— l-am trimes un glonte să-l aibă spre amintire, răspunse 
Dragoş cu un accent de tinereţe. 

— Să-ncălecăm iute, adăugă Trandafir aducând trei cai dintre 
arbori. 

Trandafir luând pe Viorica în braţele sale, Bujor pe Ruxandra 
şi Dragoş singur săriră pe cai şi se puseră pe fugă. 

Fugarii străbăteau aerul ca rândunelele. 

Luna, ce începea a răsări în faţa lor, părea blândă şi 
şoptitoare a unui tainic izvor. Cerul era senin şi presărat cu mii 
de candele strălucitore, natura tăcută şi cufundată în somnul ei 
adânc. Cursierii însă fug, fug ca gândul din poveste, fără a-i 
înpedica şanţuri sau bare, văi sau dealuri. Ajungând în dreptul 
Socolei, Dragoş opri calul şi după el ambii cavaleri. 

— Staţi puţin să-mi leg rana căci mă doare cumplit. 

Toţi se grăbiră a ajuta bunului bătrân, şi-i legară rana. 

— Stai Trandafire, începu Viorica, mi-e frig şi sunt prea slabă, 
să ne odihnim puţin. 

— Dacă vrei tu, ne vom odihni cu toţii. 

— Scumpa mea Viorica, strigă c-un accent plin de bucurie 
Ruxandra, aruncându-se în gâtul verişoarei sale. Credeam că nu 
o să te mai văd... 

— Ruxandro! iubita mea, murmură Viorica exaltată de 
bucurie. 

Şi ambele floricele se strângeau în braţe şi se sărutau lăsând 
ca lacrimile să le pătrundă tinerii lor obraji. 

Bărbaţii priveau cu bucurie pe aceste inocente fiinţe, şi inima 
fiecăruia sălta de bucurie, că putură reuşi, deşi cu preţul vieţii, a- 
şi încorona opera cu succes. Această bucurie însă n-avu să ţină 
mult; demonul urii şi al răului trebuia să sosească şi-n acest loc 
spre a tulbura liniştea şi fericirea. 

O! momente de fericire, de viaţă, de bucurie; voi daţi totul 
pe acest pământ, prin voi se gustă dulceaţa, dar vai! Voi nu 
ţineţi mult, pieriţi cum piere fulgul în abisul vânturilor, şi în locul 
vostru demonul, dihania urâtă îi ia locul, contribuie prin 
infernalele-i mijloace de-a strica într-un moment tot ce fericirea a 
zidit în viaţa întreagă. 

O nechezătură a calului lui Ştefan îi puse pe toţi în încureală. 

Bătrânul Ştefan cunoştea obiceiurile calului său, se sculă iute 
de jos şi privi în drumul pe care venise. 

La o distanţă de un sfert de oră se zărea ca prin viso 
neguriţă mică de colb venind spre fugarii noştri. 

— Pe cai şi să plecăm, strigă bătrânul încălecând. 

O a doua nechezătură făcu pe cavaleri a-şi căuta armele, şi 
apoi încălecând porniră. Fugeau ca şi fulgerul ce cu furie 
scânteiază înaintea ochilor numai câteva minute, căci caii lor 
obosiţi de dubla greutate domoliră din ce în ce mersul lor. 

Bătrânul Dragoş se uită îndărăt. 

— Ne urmăreşte Ioniţă, strigă el. 

— Suntem pierduţi, suspină Viorica. 

Câteva momente mai trecură şi în urma lor se iviră doi 
călăreţi iuți ca vântul cu caii plini de spume. 

— Stat hoţilor, ţipă unul din noii oaspeţi. 

— Ascultăm, cu plăcere, răspunse Dragoş, oprindu-şi calul. 

Asemenea se opriră şi ceilalţi şi astfel deveniră faţă-n faţă cu 
noii veniţi. 

—  Inapoiaţi prada, strigă un necunoscut din cei doi 
urmăritori. 

— Vrei se glumeşti prietene, îi zise Trandafir arătându-i 
pistolul său. 

— Ticălosule! răspunse el trăgând sabia şi retezând vârful 
coifului lui Ştefan. 

— Foarte mare ispravă, călătorule! întrerupse Bujor înfigând 
sabia în pieptul adversarului său care se rostogoli de pe cal. 

— Prea ieftin la viaţa omenească Bujoare, strigă Trandafir cu 
un ton jumătate înfuriat. 

— Hei! tocmai el îşi scotea pistolul şi-l îndrepta către tine. 
Dumnezeu ne porunceşte să ne apărăm viaţa. 

Pe rumenii obraji ai Vioricăi, două pâraie de lacrimi cristaline 
îşi făcură loc şi un suspin pătrunzător ieşi din pieptul ei. Trandafir 
nu cunoştea pe acei ospeţi inoportuni, - că nu era loniţă era prea 
sigur - se hotărî să-ntrebe pe victima sa. 

— Viorico, cine erau aceştia care ne urmăreau? 

— O, Dumnezeule, era vărul meu Vasile şi cu credincioasa lui 
slugă. 

Un al doilea suspin se strecură printre buzele ei şi lacrimile o 
podideau. 

— lertare! strigă Bujor picând în genunchi înaintea junei fete, 
iertare, căci n-am ştiut aceasta, am crezut că sunt nişte oameni 
plătiţi se ne ucidă. 

— Sărmanul meu frate! începu Ruxandra plângând şi 
îmbrăţişând corpul sângerând al acelui ce picase la lovitura lui 
Bujor. 

— Fratele tău, Ruxandro... 

— Da fratele meu sărmanul, nu mai e nicio nădejde de 
scăpare!... priveşte-l... abia răsuflă... Oh! Dumnezeule... 

Toţi se strânseră în jurul Ruxandrei şi cu lacrimile-n ochi 
priveau cum acea copilă înbrăţişa corpul sângerând şi muribund 
al fratelui său. 

— Vasile... mai trăieşti?... mă mai vezi ?... Cunoşti tu pe buna 
ta soră Ruxandra?... Vai! el moare... mâinile i s-au răcit... sângele 
nu mai curge şi... Ah! el nu nu mai este... A 

Şi copila pică fără simţire pe cadavrul fratelui său. In van se 
sileau şi Bujor şi Dragoş şi Trandafir să mângâie pe biata copilă, 
s-o trezească din leşinul ei căci ea nu se putea dezlipi defel de 
mult iubitu-i frate. 

Trecu aproape o jumătate de oră, când acea copilă îşi veni 
puţin în fire şi se ridică tremurând de la pământ. 

Viorica era aproape tot aşa de slabă ca şi vară-sa, îşi luă însă 
un aer încurajator şi îmbrăţişând pe Ruxandra o strângea la 
pieptul ei ca cum ar fi vrut s-o răpească din mijlocul tuturor. 

— O Dumnezeul meu, murmură încet Ruxandra, unde mă 
aflu?... unde e Vasile?!... Unde e Bujor?!... 

— Suntem aici, răspunse Bujor îngenunchind şi curgându-i 
lacrimile pe faţa lui, care nu mai avuse niciodată un astfel de 
chin. 

— Tu Bujoare... tu ai ucis pe frate-meul!.. dar te iert... te iert 
căci sper că te voi avea pe tine în locul lui... 

Mai mult nu putea cuvânta biata fată. 

Tocmai în acele momente două căruţe veneau de la laşi şi 
treceau pe lângă dânşii. Ştefan strigă la căruţaşi şi ei opriră caii, 
se tocmi cu ei şi apoi luă pe Ruxandra şi pe Viorica şi le sui într-o 
căruţă unde apoi se sui şi el. Trandafir şi Bujor legară caii de 
cealaltă căruţă şi se suiră într-însa şi apoi cu toţii porniră spre 
Lunca Bârnovei. 

V. Deşteptarea. Binecuvântarea. 


Viorica şedea jumătate culcată pe o canapea, iar la 
picioarele sale, pe un scaun stătea verişoara ei Ruxandra. 

Ele păreau palide, întristate şi o durere adâncă li se imprima 
pe faţă. Ochii lor tremurători se ridicau numai câte puţin privind 
tapiseriile camerei unde se aflau şi apoi cu o repezime gravă 
picau în jos, înspăimântați de un ceva neînțeles. 

Trecuse mult timp de când aceste două copile se 
deşteptaseră dintr-un leşin adânc. 

Trecuse mult, şi ele încă nu deschiseseră vocea spre a 
descoperi una alteia suferinţele ce le păstrau în piept. 

Era, pe când soarele se arată în toată splendoarea şi umple 
pădurile şi văile cu auratele lui raze. 

Viorica întrerupse această scenă monotonă printr-un lung 
oftat ce-i dădu drumul din sânul ei de mărgăritare. 

— Ce oftezi scumpă verişoară, întrebă Ruxandra puţin 
întremată. 

— Dumnezeule, oare mai sunt eu acea copilă cinstită şi 
nevinovată, care eram mai ieri? 

— Da, verişoaro, eşti nevinovată. 

— Oare mai sunt eu acea fiinţă care mai ieri îngenuncheată 
înaintea Maicii Domnului, o rugam să mă ajute să mă păzească 
de rău, să nu mă lase pradă înşelăciunii... şi ruşinii. 

— Mângâie-te, verişoară, tu eşti o copilă nevinovată, nimic 
nu ţi s-a întâmplat, fii sigură; eu am vegheat asupră-ţi, şi-am 
înţeles că are să-ţi fie bine. Ai văzut o dată pe Trandafir, l-ai iubit 
şi te-a iubit; ai văzut că părintele tău nu se învoieşte la aceasta, 
ai hotărât ca să-l urmezi şi... fii sigură că şi el... el ţine la tine, 
mai tare decât la viaţa lui. Ţi-a jurat-o - şi mie mi-a jurat-o Bujor 
despre dânsul. Vezi, eu de Bujor n-am nicio frică, căci este un 
bun om; sunt doi ani de când îl iubesc şi mă iubeşte şi de 
aceasta nu mă mai indoiesc căci am destule dovezi... Increde-te 
scumpă Viorico, el te iubeşte... 

— Destul... El mă iubeşte... e prea destul... Alta nu mai voi 
nimic... Da! te voi urma... chiar la mormânt... 

Şi frageda copiliţă se aruncă în braţele virtuoasei sale 
verişoare udându-i fierbintele sân cu cristaline lacrimi ce-i 
curgeau cu abundență ca dintr-un izvor de diamante... 

Un moment de souvenire. Un moment de bucurie amestecat 
cu lacrimi. Un moment de extaz. 0!... dulci momente. 

Un vuiet se auzi venind spre cameră şi-apoi o mică 
bocănitură în uşă. 

— Intră, răspunse Ruxandra cu un aer surprins. 

Uşa se deschise şi Sandu apăru în cadrul ei, închinându-se. 

— Ce vrei? întrebă aceeaşi copilă. 

— Măria Sa vă pofteşte să veniţi. 

— Măria Sa? întrebară ambele copile într-un cor. 

— Da, Măria Sa, şi Măriile Voastre să mă urmaţi. 

Verişoarele nu mai putură cuvânta nimic, simţiră că un 
instinct secret le ordonă şi ele îl urmară pe lacheu. 

leşiră din cameră, trecură prin balcon, intrară în altă cameră, 
apoi în o lată mai întunecoasă. Sandu luă un ciocan şi bătu de 
trei ori într-un perete care se desfăcu, trăgând apoi pe novice în 
interiorul unui canal rece şi întunecos. 

Sandu nu cuvânta nimic ci tot mergea înainte, însă bietelor 
victime nu le mai rămăsese niciun pic de viaţă în corp, şi părea 
că un mecanism infernal le conduce scheletul diform. El scoate 
un felinar dintr-un colţ al acelei subterane, îl aprinde şi apoi 
merge iar înainte, ajunge, în fine, înaintea unui zid luminos, şi 
bate din nou cu ciocanul, peretele căzând, copilele păşiră în 
interiorul unei săli magnifice şi impunătoare. Peretele se 
reînchise, înghițind cu sine şi pe bătrânul lacheu. 

Erau în sala suvenirului Moldovei, scumpului odor prețuit de 
adevărații urmaşi ai lui Ştefan şi Bogdan. Erau în sala Tronului, 
sală care, iubiţilor lectori aţi văzut-o într-o descriere precedentă. 

Pe Jeţul străbunilor noştri şedea mândru, vesel, tânăr şi 
surâzând Ştefan, părintele lui Trandafir, înconjurat la dreapta de- 
un fiu, la stânga de-un nepot. 

—  Apropriaţi-vă copilele mele, apropiaţi-vă, mângâierea 
bătrâneţilor mele, să depun pe fruntea voastră cununa sfântă a 
unirii a nevinovăţiei şi a iubirii. 

Junele fete se-apropriară. 

Ştefan luă cu-o mână pe Viorica şi cu cealaltă pe Trandafir şi 
strângându-i la sân, ridică ochii spre cer şi două pâraie de 
diamant se furişară pe nobila şi veterana sa faţă. 

— Doamne ajută-le - fă-le să poată fi demne de fii ai 
Moldovei, de urmaşii strămoşilor lor Traian - Bogdan - Ştefan. 

Atâta cuvântă părintele şi ridicându-se de pe Jeţ, încrucişă 
mâinile asupra copiilor săi şi murmură în sufletul său o rugă 
pioasă adresând-o tot Părintelui după care: 

— Fiți uniţi, le mai zise el, luându-i şi aşezându-i pe jet, 
moştenirea strămoşilor săi. 

VI. Plângerea la Domnie. Judecata. 


Era oarele 12 din zi când, o cupea mare şi luxoasă, trasă de 
patru cai ieşea din Curtea lui Boanţă Logofătul, traversă strada 
lui Ştefan cel Mare, întră în strada Sfântul Nicolae de unde, în 
cea a lui Alexandru şi apoi se îndreptă spre palatul Domnesc de 
lângă Trei-lerarhi. Ajunse la scară şi când uşa cupelei se 
deschise, Boanţă şi fiul său Ioniţă descinseră dintr-însa, primind 
de la straja palatului onorurile extraordinare. Ei se suiră pe scară 
şi întrară în una din Camerele de aşteptare ale Domnului. 

Intr-o sală mare, ornată cu scumpe draperii turceşti, şi aurită 
de jos până sus investită cu oglinzi enorme şi armături felurite 
ale Domnilor trecuţi, cu o mulţime de candelabre ce stăteau 
atârnate de bagdadie şi flori care de care mai mirositoare, care 
lăsau un parfum fin umplând tot aerul, spre partea de 
miazănoapte, era aşezat un Jet aurit şi îmbrăcat cu catifea 
scumpă, aşezat pe trei trepte învelite cu covoarele turceşti din 
cele mai bogate. 

Pe acel tron, şedea stăpânitorul Moldovei, bunul Domn Vasile 
Lupul, ţinând în mâna sa dreaptă toiagul stăpânirii, lucrat din aur 
şi ornat cu pietre de diamant deasupra căruia strălucea capul 
Zimbrului, Marca patriei Moldoveneşti, iar de mâna stângă stătea 
rezemat frumosul său cap umbrit de o Coroană ce strălucea de 
pietrele nestemate cu care era împodobită, ca şi razele soarelui 
înfocat. El purta o mantie lungă de catifea vişinie ornată cu blana 
cea mai bună de cacum, ciubotele-i erau galbene strălucitoare, 
haina de desupt era în formă de anteriu de mătase verde peste 
care era încins cu un scump brâu ale cărui paftale erau făcute 
tot în formă de cap de Zimbru şi între ale căru-i coarne strălucea 
o mare piatră de diamant. De acelaşi brâu atârna, în formă de 
semicerc, sabia vechilor stăpânitori ai Moldovei. La dreapta lui 
şedea Doamna, soţia sa, cu fiul său cel mare, iar la stânga 
stăteau Domniţele tinere, cu fiii cei mai mici; de lângă tron 
împrejurul sălii erau o mulţime de Jeţuri pe care stăteau Miniştrii, 
Sfetnicii şi Marii Boieri ai ţării. 

Toţi erau înveşmântaţi de ceremonie şi toţi cu armele 
pregătite lângă dânşii, dar toţi stăteau trişti şi gânditori ca şi 
stăpânul lor, care le aştepta sfatul. 

Un rob negru întră şi se pune în genunchi, unul din Boieri îl 
întrebă: Ce vrea. 

— Luminăţia sa Logofătul Boanţă şi cu Banul Ioniţă. 

— Zi-le să între, strigă Domnul care auzise anunţarea 
robului. 

Robul dispăru şi în locu-i, cei doi boieri pe care-i numise 
întrară în sală, făcură o mătanie la uşă şi apoi ajungând la Jeţul 
Domnesc îngenuncheară şi sărutară mâinile bunului Domn care 
le răspunse prin o strângere de mână. 

— Ce veste mi-i mai spune bunilor fii ai ţării? întrebă 
Domnul pe ambii Boieri. 

— Doamne, nu suntem vrednici să ne mai tânguim înaintea 
ta, căci multele necazuri şi nenorociri ce de câtăva vreme pică 
asupra noastră ne-au făcut mai de râs decât cel de pe urmă 
ţăran. 

— Cum, în ce fel, voi sunteţi atât de necăjiţi. 

— Măria Ta! mare pacoste şi nenorocire a dat peste casa 
noastră răspunse Bătrânul Boanţă suspinând. 

— Ce vreţi să spuneţi? 

— Un hoţ ucigaş, ce-i zice şi Trandafir Dragoş, mi-a răpit 
măngâierea bătrâneţilor, pe singura mea fiică, a rănit pe loniţă, a 
ucis pe nepotul meu Vasile şi pe sluga lui... 

— Se poate una ca asta?!... strigă Vodă încreţindu-şi fruntea. 

— lacă semn, adăugă loniţă dezlegând rana cea mare ce o 
primise în ultimul angajament. 

— Auziţi, Boieri!... Să se ia un pâlc de oaste, să-l urmărească 
unde va fi, şi ştreangul să-i fie mântuirea... 

— Aşa să fie! strigară mai toţi Boierii în cor. 

— Nu se poate Măria Ta! răspunseră dintre toţi Miniştrii 
lonaşcu şi Andrei. 

— Cum nu?! întrebă Vodă mirat, un făcător de rele să nu fie 
răsplătit după cum trebuie? Un hoţ?... 

— Nu e hoţ, e om şi nobil, Măria ta! 

— Fie cine va fi, cel ce calcă cinstea unei case părinteşti, 
trebuie se piară. Căpitane Vrancea, continuă el, te însărcinez pe 
tine, Lat armata ta şi urmăreşte-l. Haide!... voi însă să văd şi eu 
ce mişel e acela. 

— Aduceţi-vă aminte, Măria Ta! întrerupse Hatmanul Andrei, 
că acela e Trandafir Dragoş, căpitanul de Dorobanţi care în lupta 
de la Satul Costeiu a alungat un pâlc de duşmani numai cu vreo 
cinci-şase soldaţi moldoveni. Tot el e fiul lui Ştefan Dragoş care 

v-a scăpat de un tâlhar ce vroia să vă ucidă când ve duceat la 
Sfânta Biserică Domnească spre a primi încoronarea. 


— El e?!... strigă Lupul surprins, şi după o pauză de meditare, 
continuă: 


— Într-adevăr, îi datorez mult, dar odată am hotărât cu 
Divanul întreg şi nu pot să-mi retrag cuvântul. 

VII. Nunta. Semnul Prevestitor. 


Era ziua Sfintei Duminici. 

Tot satul Bârnovei era în mişcare. Clopotele sunau cu putere, 
lăutari se auzeau cântând la fiecare două-trei case, sătenii jucau 
şi se veseleau aşa cum nu se veseliseră de multă vreme şi la toţi 
inima cuprindea o bucurie nespusă, o bucurie sădită de o dorinţă 
sfântă. 

Curtea lui Dragoş însă, era punctul culminant al veseliei şi 
fericirii; zidurile de sus până jos erau acoperite numai cu flori şi 
crengi de arbori roditori, toate camerele deschise şi o mulţime 
de oameni furnicau şi se îngrămădeau nemaiîncăpând nici în 
camere nici în ogradă. Şi Dumnezeu voia ca acea zi să-şi aibă 
toată splendoarea ce-i trebuia; drept aceea lăsă un soare 
mândru şi voios ale cărui raze desfăta pe admiratorii săi, un cer 
senin, un zefir dulce învietor şi cârduri de păsărele ce se- 
nvârteau pe deasupra caselor, lăsând melodiile lor ce 
pătrundeau în toate inimile. 

La biserica din sat însă, era ceva mai mult chiar decât la 
zidurile bunului Dragoş, era o slujbă mare, clopotele răsunau, 
cantorii adresau rugăciunile lor către Dumnezeu şi-L slăveau, iar 
un potop de lume ce venise chiar şi de prin alte sate se- 
ngrămădea care mai de care să intre în biserică sau cel puţin să 
ajungă până lângă uşă. 

Inaintea sfântului Altar în care un bătrân şi cuvios preot 
săvârşea datoria către divinitate, stăteau îngenuncheaţi alături 
Trandafir şi Viorica. Mâinile lor erau unite şi capetele plecate în 
jos, bucuria amestecată cu lacrimi le inundă inimile şi ochii lor 
străluceau ca două stele celeste. Ei erau îmbrăcaţi de 
sărbătoare, erau îmbrăcaţi cum trebuie se fie doi juni ce vin 
înaintea sfântului altar spre a-şi lega viaţa unul cu altul pentru 
eternitate. Trandafir, în costumul său de căpitan de dorobanţi 
înpodobit cu o mulţime aur şi pe deasupra purtând o manta 
lungă până la pământ de catifea verde presurată cu zimbri de 
aur şi împrejurată cu blană albă, iar Viorica într-o rochie de 
mătase albă ornată cu încheieturi şi florile cele mai scumpe, cu 
braţele, umerii şi sânu-i gol, cu părul zulufat şi ornat cu un 
mărinimios buchet de peteală de aur care se întindea asupra 

întregului său corp şi ambii având asupra capului câte o coroniţă 
de aur cu o cruce de diamant care le dădea aspectul unor îngeri 
din sfântul Paradis. 

Imprejurul lor erau de-o parte şase copile virgine 
încostumate ca şi Viorica în afară de coronă şi peteală, iar de 
cealaltă parte stăteau şase juni dintre care trei militari şi trei 
civili, având toţi câte-o floare ornată cu peteală şi atârnată de 
piept. La dreapta lui Trandafir stătea un cuvios bătrân ţinând o 
lumânare mare aprinsă în mână iar la stânga Vioricăi stătea o 
femeie în vârstă, îmbrăcată ţărăneşte, ţinând şi ea o asemenea 
lumânare. 

În colţul dinspre altar în strană şedea veteranul Ştefan 
Dragoş privind cu amor şi fericire pe copii lui ce stăteau înaintea 
lui Dumnezeu spre a primi legătura sfântă. Când preotul fini 
serviciul în lăuntrul altarului şi păşi în biserică, Dragoş se sculă, 
înaintă şi ajungând în faţa sfântului altar aplecă genunchii săi 
spre pământ şi buzele sale începură a cuvânta o sfântă 
rugăciune; un şir de lacrimi pătrunse bătrâna sa faţă şi un suspin 
ce-l ţinea de mult în inimă îşi făcu de astă dată loc şi ieşi 
răcorindu-i pieptul şi înveselindu-i puţin faţa sa îmbătrânită. 
Când el termină rugăciunea, se ridică, merse de sărută sfânta 
cruce şi sfintele Icoane şi apoi întorcânduse către junii ce stăteau 
încă îngenuncheaţi le zise: 

— Fiii mei: astăzi Dumnezeu vă uneşte, şi eu vă 
binecuvântez... Trandafire, astăzi când păşeşti pe calea 
bărbăţiei, îţi aduc aminte să fii vrednic de strămoşii tăi... toate 
amintirile ce le mai păstrez, sunt ale tale, şi tu eşti dator să le 
aperi cu viaţa ta... căci Dumnezeul ţării noastre va veghea 
asupra-ţi. 

Dragoş nu putea urma mai departe căci şi lacrimi şi durerea 
rănii sale îi cereau linişte şi odihnă, el mai ridică încă o dată 
tremurândele-i mâini către cer şi le lăsă apoi pe capetele mirilor 
murmurând încet: 

„Fiţi binecuvântaţi.” 

Apoi el se retrase în strană, şi în locu-i veni preotul şi 
schimbă coroanele de pe capetele mirilor, le citi rugăciunea 
obişnuită şi când serviciul se termină, preotul se adresă către 
dânşii: 

— Fii întru Christos, cu mâna mea eu v-am unit capetele şi 
mâinile, iar Dumnezeul cerului şi al pământului să vă unească 
inimile şi sufletul. Rog pe bunul Dumnezeu să arunce mila sa 
asupra voastră să aibă ochiul său totdeauna îndreptat asupra 

lucrărilor voastre, să vă îngrijească ca nu cumva ispita sau 
demonul vrăjmaş să pătrundă în inimile voastre tinere, şi ca să 
aveţi totdeauna de la făcătorul lumii iertarea păcatelor, 
sănătatea, iubirea, precum şi harul pentru toate cele trebuitoare 
la viaţa casnică. 

Viorica încleştă braţul iubitului ei soţ şi depuse pe fruntea lui 
un fierbinte sărut. Trandafir urmă asemenea. Juna fată, simţi o 
bucurie mare în inima sa; ea era fericită că răpitorul ei săvârşise 
acest act de Creştinism şi religiune, căci aceasta i se părea mai 
necesar decât orice. 

Junii soţi, porniră din Biserică, ca doi fluturei şi strălucind de 
razele soarelui, alergară în mijlocul vecinilor lor, care la aspectul 
ce le dicta tipul virginal sau mai bine zis angelic al Vioricăi, care 
acum devenise soţie, descoperiră toţi capetele şi-ntr-o voce de 
veselie culminantă dădură drumul unui „Ura... Trăiască Măriile 
lor.” 

Tinerele copile ale Bârnovei ieşiră înaintea noii perechi şi 
îngenunchind una câte una, ofereau frumoasei Viorica buchete 
măreţe, buchete compuse din florile cele mai alese. Viorica 
primea şi apoi le întindea mâna pe care ţărăncuţele depuneau 
câte un respectuos sărut. Apoi mai mulţi ţărani bătrâni apărură 
înaintea lor urându-le fericire şi iubire. Trandafir mulțumea 
fiecăruia aparte; când ajunse la cel de pe urmă el întrebă: 

— Dacă pronia cerească mă va sili vreodată se lupt pentru 
ţinerea frăţiei şi iubirii cu soţia mea, îmi veţi da voi şi fii voştri o 
mână de ajutor? 

— Vom lupta pentru Măriile voastre până la cea de pe urmă 
picătură de sânge!... strigară într-un cor toţi sătenii ce se aflau 
primprejur. 

— Vă mulţumesc, şi să ştiţi bine că inima şi privirea mea 
niciodată nu se va întoarce de la faptele cele bune ce vă vor 
trebui. 

Trompetaşii, scripcarii, doboşarii şi tot soiul de muzicanți 
care se strânseseră în Curte, începură a intona o mândră şi 
frumoasă horă - cântul vechilor noştri străbuni - şi deodată, 
fetele, flăcăii, însurăţeii, ba chiar şi moşnegii de laolaltă, se 
prinseră de mână formând un cerc mare şi sărind şi învârtindu- 
se numai în călcâie de-ţi părea că vezi jucând nişte porumbei. 
Vinul se preumblă din mână în mână, colacii şi florile, unii le 
azvârleau prin aer şi alţii se aţineau să le prindă, unul fură 
nevăstuica altuia spre a juca cu dânsa, altul sărea deodată în 
mijlocul horei începând să dănţuiască singur cu multă iscusinţă; 

toate obiceiurile care le ştiau bunt săteni pentru veselie, le 
descopereau aici. 

Soarele era sus, faţa lui era lucie ca aurul strecurat, cerul era 
făr' de nicio pată, făr' de cel mai mic nor, cuprinzând un ocean 
de azur ce se pierdea pe după dealuri; iar pe un colţ al cerului se 
zărea şi luna cu faţa palidă şi albă încât ţi se părea că e moartă; 
totuşi scoate şi ea puţin capul spre a privi de prin înălțimile 
haosului ceresc la această frumoasă sărbătoare ce se petrecea 
în Lunca Bârnovei. Trecuse vreo jumătate de oră de când hora 
juca. O verigă se rupe din acel lanţ superb şi printre dânsa îşi 
făcură loc cei doi Miri, ce păreau că întineresc din ce în ce. 
Trandafir ţinea braţul Vioricăi şi ambii începură a dănţui ca doi 
fluturei ce se joacă primăvara pe primii trandafiri care 
îmbobocesc. Jucară ei câteva minute şi apoi osteniţi stăteau în 
mijlocul horei şi priveau la săteni cum tot îndeamnă şi nu mai 
simt nici osteneală nici nimic. Cum amanţii ţineau încă mâinile 
încleştate, deodată simţiră că le cade ceva greu peste mână. 
Viorica prinse un smoc de pene, şi când începu a privi mai bine, 
văzu... un sărman porumbel ţinut în ghearele unui uliu. 

— Sărmanul porumbel, începu juna femeie îndată, scapă-l 
Trandafire din ghearele uliului. 

Trandafir desprinse uliul şi dădu drumul porumbului care însă 
nu zbură mai departe decât pe umerii Vioricăi. 

— Priveşte Trandafire cum s-a pus pe umărul meu, reîncepu 
Viorica, l-ai scăpat sărmanul de moarte, dar totuşi dă drumul şi 
uliului să se ducă. 

Pe la mijlocul acestor cuvinte însă, Trandafir nebăgând de 
seamă ce spunea Viorica, rupse capul uliului şi-l aruncase la un 
câine care-l şi începu a mânca. 

— Ce-ai făcut, pentru Dumnezeu, păcat c-ai ucis această 
pasăre. 

— Am ucis un şarpe. 

— O!.. parcă inima-mi şopteşte ceva! parcă mi se zbate, nu 
ştiu de ce!... 

— Fii liniştită scumpă Viorică, iartă-mă căci eu nu auzisem 
bine când tu ai zis să-i dau drumul... 

— O! dar acesta pare că e un lucru straniu, mă tem să nu fie 
vreun semn rău..... 

— Ai speranţă în Dumnezeu, iubita mea... 

Hora se reîncepu tot aşa de splendidă şi voioasă ca şi mai 
înainte, fetele şi flăcăii începură a sări şi dansa mai cu vioiciune, 
inspirați acuma şi de parfumul bunului Bachus; moşnegii se 

puseră a povesti glorioasele războaie ale moldovenilor, însurăţeii 
ziceau diferite glume spre a se desfăta unul pe altul; toţi 
petreceau şi se veseleau, numai Viorica singură sta tristă şi 
Trandafir o privea îngrijorat. 

— Viorica! scumpa mea, ce ai tu de stai aşa întristată?... de 
ce nu priveşti şi-acuma cu acea dulceaţă de mai înainte?... de ce 
nu vrei să joci puţin?... ce? oare eşti supărată pe mine? 

— O, nu, nu, scumpul meu, sunt puţin întristată, dar aceasta 
este numai o idee deşartă, dacă vrei, te rog să mergem în casă 
puţin. 

Viorica se sprijini de braţul lui Trandafir şi merse în una din 
camerele de lângă grădină. 

— Trandafire, reîncepu ea, inima mea se zbate grozav, acel 
porumbel şi acel uliu nu poate să fie alta decât o prevestire... 
porumbelul vom fi noi... şi uliul va fi Ioniță şi Tatăl meu; mă tem 
că crudul meu frate să nu facă tot pentru a te... ucide... mă mai 
tem... ca tu cum ai făcut cu uliul, să nu faci şi cu fratele meu. O 
Dumnezeule!... Imi este frate, frate... să te gândeşti. 

Dacă Trandafir şi ea mai spuneau câteva cuvinte, desigur că 
juna copilă era aproape de a se înăduşi, dar bătrânul Ştefan 
Dragoş apăru în cameră şi faţa Vioricăi se lumină şi toate 
suvenirurile triste pieriră de pe faţa ei ca o umbră la lumina 
soarelui. După puţină convorbire ieşiră din nou afară şi 
reîncepură a privi la petrecerile ce li se ofereau, până când 
noaptea înprăştie pe toţi jucătorii şi nuntaşii pe la casele lor. 

In aceeaşi zi, Bujor şi Ruxandra primiseră şi e 
binecuvântarea sfântă de la Biserică şi-şi legaseră sufletele unul 
cu altul întocmai ca şi verişorii lor. 

VIII. Visul. 


A doua zi, pe când zorile începeau a revărsa razele lor peste 
dealurile şi câmpiile Iaşiului, Viorica stătea încă culcată pe patul 
său alb ca zapada şi întinzând din când în când albele şi 
gingaşele-i mâini în sus, permise unui respir înfocat a se furişa 
printre roşiile sale buze; buclele auriului său păr se lăsau pe 
sânu-i în valuri line, un zefir lin şi parfumat pătrundea printr-o 
fereastră şi răcorea corpul său, plin de comorile cele mai sacre 
ale acestei lumi. Viorica stătea dezvelită de tot, ascultând 
concertele mulţimii de păsărele de care era plină camera, şi, din 
când în când, îşi arunca ochii într-o oglindă mare ce era aşezată 
în faţa patului său; ea privea... privea juna mireasă toate 
odorurile scumpe ce i le-a hărăzit bunul Dumnezeu; admira 
parcă ea singură esistenţa atâtor fericiri - fericiri pentru care nu 
se cruţase nimic, nici chiar viaţa... şi oare ea era destinată numai 
pentru tristeţe, oare inima ei nu-i bătea ca şi la ceilalţi oameni, 
oare ea nu simţea ce va să zică fericirea lumii acestea, în fine, ea 
nu era oare o fiică a Evei?... 

Dar... ce poate fi mai înspăimântător pentru o jună femeie în 
aceste momente supreme, decât, când zăreşte deodată în 
oglinda în care privea, un chip străin ce observă... 

Sărmana scoase un mic țipăt şi se ascunse în grabă sub 
marele său oghial. 

— Tu nu dormi Viorico?, îngeraşul meu, murmură junele ei 
soţ ieşind de după nişte draperii şi apropiindu-se de timida 
Viorica. 

— Nu, Trandafire! răspunse încet ea. 

— Viorico! un vis cumplit m-a muncit mai toată noaptea 
până-n ziuă, când tresării din somn ca un nebun... căci credeam 
că... te-am pierdut. 

— Dumnezeule, spune! 

— Am visat, scumpa mea, că locuiam într-un frumos palat 
ceresc, că noi eram doi îngeri şi trăiam zburând din floare-n 
floare, hrănindu-ne cu mirosul şi mierea florilor din grădinile 
sfântului Paradis... trăiam în fericirea ce se spune de preoţi că 
este în rai... dar... 

— Spune, spune iubitul meu. 

— Dar satana, duhul necurat care ispiteşte pe bunii oameni, 
ne ieşi înainte. Mă speriai grozav, dar apoi întremându-mă puţin, 
mă repezii după dânsul să-l ucid, însă, cerul se desfăcu, el pică în 
jos şi noi furăm târâţi după dânsul... 

— O, Dumnezeule... Porumbelul încă ne-a prevestit. 

— O, dar Viorico!.... şi-n acea picătură, m-am trezit strigând. 
Şezui vreun sfert de ceas buimac, şi inima mi se zbătea 
cumplit... şi apoi iar adormii... O, Dumnezeule, cât eşti de bun... 
Mi se păru că văd un cor de îngeri ce aleargă după noi, ne răpiră 
din ghearele Satanei şi se ridicară iar sus... Ei ne conduseră 
înaintea Domnului nostru, şi noi picarăm în genunchi rugându-ne 
la picioarele lui. Zorile dimineţii îmi răpiră cea de pe urmă 
privelişte, şi nu mai ştiu ce se mai petrecu căci mă trezii. 

— Semne bune, dar până atunci vom lupta, murmură juna 
soţie. 

— De-aş şti c-aş pieri de-o sută de ori fii sigură scumpa mea, 
te voi iubi şi nu te voi lăsa niciodată. 

Viorica ridică mânuţele ei albe şi înconjură cu ele gâtul lui 
Trandafir. 

— De-aş şti că voi fi făcută în mii de bucăţi nu voi părăsi 
niciodată iubirea ta, scumpul meu Trandafir. 

Trandafir se aplecă puţin spre dânsa, o cuprinse în braţe şi 
depuse pe rumenele ei buze un înfocat sărut. 

IX. Hatmanul şi Logofătul. Lupta. Plecarea. 


Trecură şase zile dalbe şi strălucitoare, pentru viaţa unor 
tineri ce încep a gusta plăcerile lumii. Surâdeau zorile brilantine 
în faţa lor, şopteau tainic florile parfumate sub piciorul lor, 
murmurau undele argintoase ale pâraielor cristaline, concertau 
păsările cerului strânse în cor, - vesela ciocârlia, ca şi mândra 
privighetoare - sufla un zefir dulce şi liniştit, strălucea soarele cu 
maiestate cum nu mai strălucise de mult timp, zâmbea seninul 
cerului cu albia-i plină de-azur; era o zi dulce, o zi mândră, o zi 
voioasă, cum nu se gustase de mult timp pe aici. 

Junii soţi nu se ocupau de altceva decât a se zbengui toată 
ziua în mijlocul grădinii, a alerga după fluturi, a sorbi parfumul, a 
hrăni păsărelele, a juca şi a cânta. 

Fericire şi iar fericire. 

Cine are destulă putere într-o slabă pană, pentru ca să poată 
descrie cu cele mai fidele culori, sublimitatea unei fericiri?! 

Fericirea însă, ca toate din lume, este un soare mândru şi 
strălucitor.  Nefericirea este norul întunecat ce acoperă 
strălucirea soarelui, ce răpeşte ultimele raze binefăcătoare. 

Fericirea acestor juni nu era să ţină mult; norul negru şi 
ploios trebuie să succeadă, şi demonul răului începu a-şi pune în 
lucrări planurile sale murdare. 

Doi cavaleri alergând în goană, veneau dinspre laşi şi se 
îndreptau spre palatul lui Dragoş - ei însă nu se apropiară de 
poarta cea mare a curţii ci făcură pe alături cu zidul pândind 
mereu să nu fie văzuţi de cineva, şi se vârâră în nişte tufişuri în 
care de-abia răzbăteau. Cotiră ei pe ici şi pe colo şi după câteva 
minute ajunseră la o portiţă mică de fier zidită în mijlocul unui 
zid mare de piatră. Ambii descălecară şi unul din ei scoase o 
cheie, o vâri în broască, deschise portiţa, şi uitându-se mai întai 
în interiorul zidului, trase apoi calul după dânsul şi celălalt 
cavaler îl urmă. Feţele lor nu se zăreau deoarece pălăriile cele 
mari erau trase asupra ochilor şi gulerele mantalelor enorme ce-i 
înveleau de sus până jos erau ridicate în sus; săbiile lor abia se 
atingeau de pământ zăngănind uşor. Astfel înveliţi ei legară mai 
întâi caii de un copac, şi-apoi suiră câteva scări intrând într-o 
cameră deşartă. 

Aici, ei îşi dădură la o parte mantalele şi-şi descoperiră 
capetele. Acum numai, putea să se vadă că aceşti cavaleri erau 
de o figură nobilă, robuşti, ocheşi amândoi, cu mustăţi răsucite şi 
barbişonul bine îngrijit; un păr strălucitor şi negru se lăsa în unde 
mari pe spatele lor, şi ochii lor vii priveau întristaţi şi gânditori. 
Erau îmbrăcaţi boiereşte: unul în costum de Hatman, iar celălalt 
de Logofăt, ambii înarmaţi cu câte-o sabie, două pistoale şi 
câteva cuțite mai mari şi mai mici. 

Dacă ne-am arunca o privire scrupuloasă în urma noastră ni 
se pare că am cunoaşte pe aceste două personaje nou-venite. Ei 
nu sunt alţii decât Hatmanul Andrei şi Logofătul lonaşcu care, în 
momentul judecății Domneşti cutezaseră să înfrunte mânia 
întregului Divan. 

— La dracu! nu se arată nimeni, murmură Andrei, lovind cu 
piciorul în pământ. 

Deodată uşa se deschise, şi Bujor apăru în cadrul ei. 

— Moşul Andrei!... strigă Bujor plin de uimire şi bucurie. 

— Şi lonaşcu, adăugă Hatmanul. 

— Ei boierilor! In urma veseliei veniţi şi Dumneavoastră, 
Trandafir petrece într-o fericire, ce nu s-a mai pomenit, cu 
nevăstuica sa, şi Dumneavoastră n-aţi venit măcar la nuntă... 

— Nu-mi spune de petreceri, ci mergi şi cheamă în grabă pe 
Trandafir şi pe Ştefan. 

Bujor ieşi şi după puţin timp bătrânul Ştefan Dragoş apăru în 
cameră. 

Oaspeţii cum îl văzură se repeziră asupra lui şi cuprinzându-l 
în braţe începură a-l săruta înfocat, şi ochii li se umplură de 
lacrimi şi vocea li se întunecă. 

Aşa stătură ei mult timp până ce se descleştară unul de altul. 

— Bine-aţi venit scumpele mele rude şi prieteni, murmură 
Dragoş. 

— Bine te-am găsit iubitul meu văr, răspunseră ambii oaspeţi 
într-o voce. 

Trandafir întră în acel moment în cameră, purtând la braţul 
său pe juna Viorica. 

— lată iubiții mei, pe Trandafir şi soţia lui Viorica, zise Dragoş 
luând de mână fiii săi şi ducându-i înaintea verilor săi. 

Ambii soţi se plecară şi sărutară mâinile lui Andrei şi lonaşcu 
primind de la ei câte-o îmbrăţişare căldurosă şi câte un sărut pe 
frunte. 

— Să dea Dumnezeu, începu Andrei, ca fericirea voastră să 
dureze în întreaga viaţă şi niciun val al lumii să nu o poată surpa. 

— Să vă dea Dumnezeu, adăugă şi lonaşcu să vedeţi nepoți 
şi strănepoţi, fericirea să fie în calea voastră şi ura, primejdia şi 
toate răutăţile să piară dinainte-vă cum pier norii bătuţi de vânt. 

După puţine felicitări, cei doi boieri sau mai bine zis miniştri, 
făcură un semn secret lui Dragoş şi acesta se adresă către fii săi. 

— Rămâneţi aici scumpii mei, căci eu merg cu oaspeţii să 
mai cătăm de trebile noastre. 

Zicând acestea, Dragoş ieşi urmat de Andrei şi lonaşcu. 
Trecură într-o cameră separată, unde se închiseră tustrei. 

— Ei bine, spuneţi-mi ce este? întrebă Dragoş turmentat. 

— Ceva serios, răspunse Andrei. Vestea răpirii Vioricăi a 
ajuns la Domnie; Boanţă şi loniţă au venit înaintea întregului 
Divan şi Divanul a hotărât... 

Mai mult nu putea spune căci vocea i se pierdea din ce în ce. 

— Ce-au hotărât, Dumnezeule! 

— Au hotărât, întrerupse lonaşcu, ca să trimită armata şi să 
răpească pe Viorica şi să prindă pe... 

— Pe Trandafir? şi ce să facă cu el. 

— Hei, Dumnezeu ştie, mai înainte de toate trebuie să ne 
apărăm şi-apoi... să fugim. Ai curaj vere Ştefan, Dumnezeu ne va 
ajuta. Noi nu vrem să lăsăm ca, casa voastră să fie defăimată... 

— Asculta Ştefane, întrerupe Andrei, la poarta cea tainică 
între tufişuri, stau gata 12 slugi ale noastre înarmate peste tot şi 
voinici ca fierul, strânge şi tu câţiva luptători din slugile tale şi 
deodată să întâmpinăm patria care nu e aşa de mare, pentru 
mai târziu ne vom gândi pe urmă. 

Bătrânul Dragoş vărsa pâraie de sudori, trecură cateva 
momente de linişte şi apoi el se ridică, nu cuvântă nimic, ci 
numai ieşi şi chemă pe Trandafir în cameră. 

— Înarmează-te, îi zise el, Boanţă s-a jeluit la Domnie şi 
acuma vine cu poteră se te prindă pe tine şi pe Viorica. 

Un nor de exaltare trecu prin creierii lui Trandafir la auzul 
acestor cuvinte fatale. 

— Vom vedea, murmură el, ori noi pe ei, ori ei pe noi. 

—  Asigur-o mai întâi pe Viorica, ordonă slugilor să se 
gătească şi tu însuşi porneşte înainte. 

— Voi face tot părinte. 

Fiecare porniră în diverse părţi, şi peste 5 - 6 minute toată 
curtea era în picioare. 

Miniştrii apărură mascaţi, deghizați, Trandafir şi Ştefan 
înarmaţi până-n dinţi şi slugile toate călare şi înarmate; Trandafir 

îşi alese patru călăreţi buni şi ieşiră pe poarta cea mare 
galopând. 

Andrei înpreună cu doisprezece călăreţi ieşiră de asemenea 
pe poartă şi se aranjară împrejurul zidului. 

lonaşcu şi Ştefan rămaseră înăntrul castelului împreună cu 8 
călăreţi. 

Abia se aşezară ei mai bine, fiecare la locul ce şi-l plănuia 
mai bun de atac şi apărare şi, o bubuitură foarte tare produsă de 
gurile a mai multor puşti pătrunse la urechile fiecăruia. 

Andrei ridică zidul şi privi, dar nu zări altceva nimic decât un 
nor de colb amestecat cu fum. 

— Trandafir se luptă, după el cu toţii! strigă Hatmanul către 
omenii săi. 

Toţi cu Andrei în frunte dădură goană cailor şi porniră spre 
locul unde se zărea fumul. 

Când ajunseră pe câmpul luptei zăriră la o coastă pe 
Trandafir plin de sânge, dar luptând cu furie şi bărbăţie tăind în 
dreapta şi-n stânga ca secera morţii. 

Era frumoasă lupta; o sută contra a cinci. 

Hatmanul se repezi cu toţi slujbaşii săi în mijlocul Gloatei de 
ostaşi şi începu a spărcui fără de milă şi a lupta cu o bărbăţie 
nespusă. 

Abia trecură câteva momente şi întreaga poteră se văzu 
luând fuga înapoi. 

— După ei copiilor! strigă Andrei înfuriat şi încruntat în 
sânge; şi toţi îl urmară până dincolo de livada cea mare croind în 
toate părţile, astfel că nu rămaseră din ostaşi decât vreo 
patruzeci de oameni în putere de a fugi. 

Mica oştire a lui Trandafir se opri căci nu mai putea merge 
mai departe fiindcă şi ea era rănită destul de tare; patru slugi 
picaseră şi însuşi Trandafir abia se mai ţinea pe cal. 

Era aproape de Curte, când Andrei strigă: 

— Priviţi!... Ioniță zace mort aici! 

— Ştiu, răspunse Trandafir, el mi-a zburat coiful de pe cap cu 
sabia, dar eu i-am răspuns mai bine cu un plumb al carabinei. 

— Dar acum trebuie să avem milă de dânsul. 

— Să ai milă de un şarpe, niciodată, şi Trandafir plecă 
înainte. 

Andrei însă descălecă, pipăi corpul, văzu că încă mai dă 
puţine semne de viaţă şi ordonă unui om de-l luă pe calul său, 
mergând cu el în curte. 

Bătrânul Dragoş, cu văru-său lonaşcu, aştepta plin de 
nerăbdare rezultatul angajării, şi când văzu că ei se întorc, citi 
îndată pe faţa lor victoria strălucită, şi ochii i se umplură de 
lacrimi de bucurie, ridică mâinile în sus şi alergă înaintea lui 
Trandafir care descălecă şi pică afară din sine în braţele sale. 

— O! părinte, murmură junele luptător, sunt rănit greu, şi 
puterile-mi slăbesc... puţină apă rece şi nişte petice de legat 
rana... 

Pe fiecare faţă se desenă cu cele mai negre culori, tristeţea 
şi compătimirea; Dragoş, Andrei şi lonaşcu lăsau curs liber 
lacrimilor veteranilor lor ochi. 

O slugă aduse apă şi Trandafir stând tot rezemat de braţul 
lui Dragoş bău. 

— Parcă-mi revine puterea, de-ar da Dumnezeu să pot fi încă 
în stare să sfârşesc treaba să putem fugi... 

O altă slugă aduse petice şi legă strâns rana lui Trandafir 
după care el se puse pe un scăunaş spre a se odihni; Dragoş se 
duse şi scoase pe Viorica din camera seretă şi o aduse lângă 
Trandafir. Sărmana nevastă, când îşi văzu soţul încruntat în 
sânge, obosit şi întristat, scoase un țipăt dureros şi pică în 
braţele lui... 

Toţi priveau acest tablou şi nu-ndrăzneau să cuvânteze 
nimic. După puţin timp Viorica se ridică şi Trandafir de 
asemenea. 

— Viorico! ai curaj, murmură Trandafir, a trebuit să ne 
luptăm, dar nu te îngrijora... acuma trebuie să plecăm pentru 
fericirea noastră... 

— O! Dumnezeule, semnul prevestitor s-a îndeplinit... eu 
sunt gata să te urmez unde vei zice tu. 

— Să plecăm, fiilor, adăugă Hatmanul, căci nu e timp de 
pierdut. 

Toţi se puseră pe lucru. Toate necesarele pentru drum fură 
pregătite, mobilele camerelor fură duse în pivnițe şi locuri tainice 
încât întreaga curte se compunea acum numai din zidurile goale. 

Inserase de mult, şi încă erau de reglat multe trebi. Bujor şi 
Ruxandra trebuiau să rămână pentru pază şi priveghere, deci ei, 
deşi cu mare părere de rău că se despart pentru moment de 
bunele lor rude, dar se hotărâră să rămână în sat sub forma unor 
simpli ţărani în gazda bătrânului preot. 

Dintre toţi numai Trandafir aţipi oleacă pe un strat de iarbă; 
ceilalţi vegheară necontenit şi până-n ziuă reglaseră toate trebile 
lor. 

Când Trandafir se trezi, puterile îi reveniseră, îmbrăţişă pe 
părintele şi soţia sa, apoi suindu-se pe cal, toţi din juru-i îl imitară 
şi plecară în galop spre miazănoapte. 

X. Nenorocita expediţie 


Cei câţiva soldaţi care mai rămăseseră încă vii, merseră de-a 
dreptul la Domnie. lară Măria Sa nu era la palat şi de aceea ei 
nu-i putură da rezultatul luptei. 

A doua zi numai, ei istorisiră întreaga scenă de la Bârnova, şi 
Vodă Lupul, auzind aceasta, se înfurie şi ordonă ca 300 de 
călăreţi, se alerge înspre palatul Dragoşilor, spre a împlini ceea 
ce le-au ordonat. Deci ei porniră în goana cailor şi peste puţin 
timp fură sub zidurile Bârnovei. Căpitanul, Filopulos, era un om 
cu minte, el aranjă câmpul de bătaie în modul următor: toţi 
soldaţii înconjurară palatul şi începură mai întâi a da nenumărate 
focuri, pe deasupra zidului; nimeni însă nu răspunse, decât tristul 
ecou al luncii deşarte; atunci căpitanul ordonă asalt; toţi soldaţii 
se repeziră cu o furie nespusă şi escaladând zidurile, începură a 
da buzna prin camerele dinlăuntru; dar deodată în învălmăşeala 
în care ei erau, un strigăt sinistru se izbi de urechea victorioşilor 


şi acela fu... 
„Trădare! Trădare!” 
La acest strigăt, fiecăruia din soldaţi începu să li se 


îngrozească sufletul şi crezând că inamicul vine asupra lor, în 
mijlocul fumului şi prafului ce era ridicat de dânşii, începură a da 
care încotro, neluând seamă la nimeni, luându-se unul pe altul 
drept inamic. Aşa ţinu aproape jumătate de oră şi numai când 
fumul se mai ridică dintre dânşii ei văzură adevărata stare a 
lucrurilor. 

Acel țipăt de trădare ce se auzise, fu scos de bravul căpitan 
Filopulos, când văzuse că toate camerele sunt goale; deci 
căpitanul făcuse un bun efect asupra întregii sale trupe. 

Cea mai mare parte din soldaţi, zăceau răniţi sau chiar morţi 
pe pământ între care şi căpitanul. 

O flacără îngrositoare izbucni deodată din pustiile palate ale 
Dragoşilor, şi nori de fum negru şi scânteietor umplură în puţin 
timp cerul limpede şi senin. Se pârjoleau bătrânele ziduri, se 
ruinau, aceasta însă pentru bravii soldaţi, dădu câteva raze de 
bravură şi speranţă. 

Locţiitorul căpitanului, un anume Gârsac, întră într-una din 
căsuţele pentru slugi, ce încă nu era atinsă de foc, urmat de 

câteva grade inferioare, spre a se sfătui de cele ce trebuie să 
facă, - dar care-i fu mirarea, când văzu pe un pat de scânduri, un 
om ce gemea şi se zvârcolea grozav. Gârsac, se apropie de 
dânsul şi-l privi. 

Nu era altul decât loniţă. El când zări pe Gârsac, se ridică în 
sus şi se aruncă în braţele lui. 

— Scapă-mă vere scapă-mă... atâta fură cuvintele lui căci şi 
limba în gură i se încleşta. 

Gârsac recunoscuse într-însul pe vărul său. El ordonă îndată 
să-i aducă apă şi-l udă pe faţă, dându-i şi să bea. Ioniţă, se 
dezmetici şi, ridicându-se în picioare, se rezemă de braţele lui 
Gârsac. 

— Eşti viu încă, Ioniţă? Toţi credeau că ai murit, după cum 
însuşi soldaţii au văzut când ai picat. 

— Da, sunt viu între morţi. 

— Ei bine, cum de eşti aici? 

— M-au adus tâlharii, şi m-au aruncat ca pe un câine. 

— Dar ei unde-s? 

— Au pornit o tabără întreagă spre Manta-Roşie, chiar la 
revărsatul zilei, i-am privit până când s-au făcut nevăzuţi; fugeau 
ca fulgerul... 

Gârsac nu aşteptă mai mult şi ieşi afară dând ordin de 
plecare. Dar din nefericire, trupa ce se strânse nu era mai mare 
de vreo 30 - 40 de omeni căci ceilalalţi umpluseră tufele - vorba 
moldoveanului. 

— Gârsac nu se descurajă ci încălecă şi porni în goană spre 
Manta-Roşie, dar când ajunse în dreptul acesteia observă că 
nimeni nu-l mai urmează. 

Nenorocită Expediţie. 

Gârsac se întoarce în Bârnova, unde regăseşte pe loniţă, îl ia 
cu dânsul şi pleacă înspre laşi. 

XI. Goana după pradă 


Era soarele aproape de miazăzi. 

Un cavaler zbura prin străzile Iaşiului, şi nu se opri decât la 
scara curţii lui Boanţă. 

Era loniţă; descălecă şi un rob prezentându-se, el ordonă. 

— Dango, adă-mi calul cel negru, straiele de piele şi armele 
cele noi. 

Danga se făcu nevăzut, loniţă se sui pe scări; intră într-o 
cameră şi se dezbrăcă, peste câteva minute robul apăru cu 
straiele şi armele. loniţă se legă la răni, se îmbrăcă şi 
încingându-şi armele, ieşi. 

Abia cobori două trepte şi Boanţă-i ieşi înainte. 

— Dar ce a păţit fiul meu? întreabă deodată Logofătul 
speriat. 

— Nimic, tată, o simplă luptă, din care tot eu am biruit; dar o 
dată îmi voi împlini pronumele de biruitori sau ţărâna îmi va 
acoperi corpul. Şi zicând aceste cuvinte, nu mai aşteptă niciun 
răspuns, ci se aruncă pe calul său cel negru, dând pinteni şi 
colbul îl ascunse de ochii părintelui său ce striga ca un nebun. 
Străbătu în cea mai mare goană mai multe străzi, şi în urmă, ieşi 
pe bariera lui Ştefan cel Mare, apucând drumul spre Larga. 

Un şuier simţitor, se auzi în urma lui. Ioniţă, întorcându-şi 
corpul privi: erau şase călăreţi ce fugeau după dânsul şi-i făceau 
semn cu un petic alb. 

— Hm! Incă o piedică, cine să fie şi aceştia?... 

Pe loniţă îl ştim că nu era fricos; deci el opri calul şi aşteptă 
în mijlocul drumului. 

Dar... întristarea i se zugrăvi mai adânc pe palizii săi obraji, 
când văzu că între cei şase călăreţi distinge pe părintele său, 
lungit pe un cal mare, ţinându-se cu mâinile şi picioarele de 
curelele şelei. Ioniţă, dădu din cap suspinând şi nu putu vorbi 
nimic. 

— Mergi înainte Ioniţă, strigă Boanţă înnăduşit; eu am curaj 
şi te voi urma cu slugile mele. 

Cavalerul, tăcând, îmboldi pe negrul său şi porni urmat de 
cei şase noi veniţi. 

XII. Înaintea atacului 


Neagra noapte începu a-şi întinde umbroasele sale aripi, şi 
punea în întuneric toate comorile acestui pământ. Orizontul era 
limpede ca diamantul, şi mândrele stelişoare luceau scânteind, 
acompaniate numai de-un mic colţişor al lunii. 

Trandafir, cu caravana lui, se depărtase mult de laşi; 
ajunsese la satul Şipotele tocmai când cocoşul începea a anunţa 
miezul nopţii; lonaşcu dădu semnalul de oprire, şi toţi 
descălecară. Caii erau plini de spume şi abia se mai ţineau în 
picioare, călăreţii nu mai puţin erau obosiţi şi slăbiţi de bunişoara 
cursă, ce o făcură cu atâta repeziciune. 

Satul Şipotele, era situat pe moşia lui lonaşcu; el însă nu 
trase la curţile sale ci bătu la uşa unui bordei din marginea 
satului; un plăieş înalt şi zdravăn apăru, şi aruncând o privire 
numai, el începu a se complimenta, cu sfială. 

— Cheamă-i pe plăieşi, ia caii de-i pune-n grajduri şi 
pregăteşte în locul lor alţii voinici; acestea ordonă lonaşcu şi 
intră în bordei urmat de ceilalţi companioni. 

— Aici se aşezară pe nişte modeste scânduri, învelite cu 
rogojini, care însă, li se păreau mult mai moi ca orice saltele de 
puf. 

Abia trecu un sfert de oră, şi plăieşul reapăru. 

— Gătit-ai Mânarule? 

— Da, Măria Ta, 12 plăieşi zdraveni, cum şi cai pentru Măriile 
Voastre aşteaptă. 

— Mi se pare, Mândrule, că ştii Poteca /adului, cum mântui 
şleahul şi vrei să apuci spre Şipote. 

— Cum să n-o ştiu, dacă pe aici mi-am trăit traiul, şi apoi nici 
că alt drum de la laşi încoace nu mai este. 

— Bine, trimite şase plăieşi să rupă malul trecător, apoi s- 
acopere cu tufării şi să ia seamă, dincoace de râpă; şi de veţi 
vedea nişte călări venind fuga încoace, să-i tocaţi ca pe nişte 
şerpi. 

— Sărut mâinele Măriei Vostre, om şti noi cum să împlinim 
poruncile ce ni le daţi. 

Plăieşul ieşi cu ordinul între buze, şi cu veselia în ochi. Era 
mai mândru, decât chiar numele lui, că poate să slujească bine 
pe bunul lui stăpân şi să-şi arate vitejia. 

Stăpânii şi slugile din bordei, cinară împreună, şi apoi 
lăsându-se, unii pe scânduri alţii chiar pe pământul gol, se 
aruncară cu corp şi suflet, în braţele mângâietorului Morfeu. 

XIII. Poteca Iadului 


Până să se facă ziuă, nu era decât vreo trei ore. Ciocârlia 
cânta în cuibuşorul ei de flori; privighetoarea se trezea speriată 
din visurile ei; iepurii furnicau prin iarbă, şi luna încă mai revărsa 
puţine raze palide. 

Intre şleahul cel mare al Botoşanilor şi satul Şipotele, era o 
iezetură, a unui mare pârâu numit Pescarul, deasupa căruia, o 
mică punte de crengi şi frânturi de lemne, servea de oarece 
trecătoare, atât pentru pedestraşi cât şi pentru căruţaşi. Pe 
alături nu era nicio cale de mers, deoarece nişte râpe colţuroase, 
bucăţi de deal şi pietre, stăteau gata de a se prăvăli, la cea mai 
mică mişcare. La orice pas, trebuiai a sui şi cobori sbărcuri 
pietroase, printre mulţimea unei păduri dese. Spun bătrânii că 
Domnul Ştefan cel Mare, fiind strâns greu de către hoarde de 
turci şi tătari într-o luptă, se retrăsese prin aceste locuri, de unde 
organizând o apărare cu bolovani şi hărţuieli diferite îi sfărâmă 
cu totul şi curăţă ţara de ei. 

Toţi plăieşii de primprejur erau mai dibaci pentru a trece 
aceste prăpăstii iar călătorii nedeprinşi arareori mai puteau 
scăpa teferi, cea ce făcu ca să se numească aceste locuri Poteca 
Iadului. 

Dacă lonaşcu trecu fără nicio primejdie aceste locuri, e că el 
avea posesiunea sa aici, şi era deprins încă din copilărie ca 
oricare ţăran. 

Trei ore, zic, mai erau până-n ziuă, şi un concert de 
fluierături armonioase începu a răsuna printre stâncile şi arborii 
Potecii. 

Şase ţărani robuşti, cu plete lungi, şi lăsate pe spate, cu 
sânul roşu şi gol, cu cămăşile albe şi fluturate, iar pălării late şi 
umbroase, ieşiră de după un desiş şi începură se privească în 
partea şleahului. 

— lată am ajuns aici; de acum pe lucru, strigă unul din ei: 
vreme nu e de prăpădit. 

— Hei Mândrule! ce crezi că noi dormim? am înţeles porunca 
şi ne punem pe lucru, răspunse un altul care se numea Marin. 

Toţi dădură deoparte sumanele şi luând nişte topoare de 
coadă, începură a zugrăvi planul ce le era ordonat. 

După mai multe pocnituri şi aşchieturi, se văzu deodată o 
bucată de pământ amestecat cu pietre rostogolindu-se, şi sărind 
în mijlocul pârâului. 

Plăieşii începură a împlânta topoarele în veteranii copaci de 
pe margine, doborându-i la pământ, ceea ce făcu să se astupe 
atât dărâmătura de pământ, cât şi întregul drum. Apoi mai mult 
tufiş fu tras asupra locurilor ciudate şi în urmă acoperite cu puţin 
lut sau ţărână ce se azvârlea de pe maluri, astfel că, pentru un 
străin, poteca se părea că nu prezintă nicio greutate. 

— Băieți! la treabă, asta s-a gătit, de acum avem altceva. 

— Ce-i, ce-i ? strigară toţi plăieşii. 

— Doi dintre noi să încalece şi să pornească în şleah, să se 
ochească pe acolo unde se vede duşmanul. Tincule, şi Smărcea, 
sunteţi iuți de mână, luaţi seama bine căci trebuie să fie cam 
mulţişori. 

— De la fiecare zece, cinci sunt ai noştri! strigară veseli, într- 
o voce Tincu şi Smărcea, încălecând şi trecând peste potecă, 
fără niciun pericol. Ei înaintară puţin, şi apoi se opriră lângă 
ruinele unui bordei, şi descălecând se lăsară pe iarbă, privind şi 
şuierând. Aşteptarea lor nu fu mare, căci un vuiet monoton, ce 
părea că iese din inima pământului, le străbătu în urechi. 

— Sari Tincule, strigă Smărcea, încălecând. 

— Ba eu nu încalec, ci mă voi face că-mi adăp calul, până ce 
vor trece înainte, uite colo pe zare, se vede ceva... dar nu e 
mare... cinci-şase matahale... n-ai nevoie să le dai de ştire 
celorlalţi. 

Şi într-adevăr, o ceată de cavaleri venea înspre plăieşi; ajunşi 
lângă dânşii unul din noii veniţi se adresă lui Smărcea. 

— Hei flăcăule, n-ai văzut nişte călăreţi fugind pe-aici? 

— De, boierule... adică... 

— Nu îngâna, ci spune drept, iaca ai două: ori o pungă sau 
un glonte. 

— Apoi am văzut o ceată, cam mărişoară. 

— Nu te întreb de mare... 

— Am văzut că au trecut la deal, pe aici. 

— Pe unde? 

— Dacă vreţi, vă vom arăta noi. 

— Fug bine caii voştri? 

— Ca trăsnetul. 

— Atunci porniţi... strigă loniţă, azvârlind două pungi de 
argint celor doi plăieşi, care le strânseră, şi încălecând, porniră 
după dânşii. 

Mai era o aruncătură de băț până la potecă, când un țipăt 
răguşit izbi la urechile lui loniţă; el priveşte îndărăt şi vede doi 
servitori, picaţi în colb şi gemând de moarte; dar el nu se 
opreşte, ci se mulţumi numai a murmura: 

— Afurisită soartă... sărmanii au picat de osteneală... 

Merge, şi când ajunge aproape de potecă, Negrul începu a 
sforăi şi a da înapoi. 

— Nu e lucru curat, murmură el, dar cum a fi; şi dădu cu 
tărie pinteni în cursier, dar el nu se supuse deloc. 

— Pare-mi-se, că nu-i bun drumul pe-aici? întrebă Ioniţă pe 
plăieşi, ascunzându-şi tulburarea. 

— O potecă cam umbroasă, dar nu aveţi nicidecum 
primejdie. 

Şi loniţă dă din nou pinteni în negrul său plin de spume, care 
de astă dată face câteva galopuri peste potecă, dar... un răcnet 
groaznic ieşi din pieptul voinicului cavaler, şi alte ţipete îl 
succed; un nor de colb, şi plesnitul apei răzbătu în haosul liniştit. 

Puntea se surpase, şi trei viageri picară în prăpastie, singur 
Boanţă, care sosise mai târziu, se oprise pe margine. Dar Tincu, 
repezi o biciuşcă calului lui Boanţă, şi acesta sări în prăpastie 
după tovarăşii săi. 

Un hohot infernal răspunse de pe celălalt mal, şi plăieşii ce 
rămăseseră dincolo veniră pe culmea punţii. 

— Hei flăcăilor, aceştia au fost toţi urmăritorii, strigă Tincu 
către ceilalţi. 

— Numai aceştia mă? 

— Ba mint, mai erau doi cărora le-am înfipt câte un cuţit, de 
au rămas pe drum. 

Şi zicând acestea, porniră prin nişte ştirbături, şi deodată îi 
vedeai lângă confrații lor. 

— Priviţi răsplata, începu Smărcea, cu un strigăt de veselie 
scoțând şi aruncând pungile ce le căpătase. 

— Ce-mi văd ochii, începu şi Marin; două pungi, ba priviţi 
pline de argint, cîte 50 lei într-amândouă fac o sută de lei. 

— Plată bună pentru osteneala noastră, să-i împărţim. 

Şi toţi se puseră de împărţiră egal leii, după care luară 
sumanele pe spate, topoarele pe umeri şi porniră iar fluierând. 

XIV. Şarpele nu piere 


Să ne mai aruncăm puţin privirile asupra celor ce deveniseră 
prada potecii. 

Cei doi servitori, neştiind să înoate, se cufundară deodată în 
apă; loniţă, însă, după cât îl cunoaştem puţin, era bun înotător. 
Când fu trântit în apă, el încercă fundul bălții cu corpul său; însă, 
nu se odihni mult şi ieşi pe suprafaţă, târându-se încet pe un mal 
umbrit de un arbore bătrân. Aci răsuflă puţin şi privind în juru-i 
dădu drumul printre clănţănitorii săi dinţi, acestor cuvinte: 

— Sărman părinte.!... 

Era aproape să se arunce din nou în apă, când un țipăt 
răguşit, vibră la urechea lui. Alergă spre o movilă mugitoare şi 
semi-mişcătoare. Coborî puţin în apă, şi se încredinţă că acea 
movilă se compunea din Boanţă ce stătea tot pe spatele calului 
care... era înfipt într-un par mare, luptându-se cu cele din urmă 
faze ale morţii. 

loniţă, puse  vânjoasele-i mâini pe corpul tatălui său, 
descleştându-i cu mare greutate mâinile şi trăgându-l pe mal. 

In van îi fură toate silinţele de a-l deştepta, căci el abia mai 
răsufla puţin. 

— Dar să nu pierd vremea, murmură iar loniţă, - Ori viu şi 
victorios ori mort. 

Cu aceste cuvinte în buze, el lăsă pe tatăl său pe mal şi se 
îndreptă spre sat; ca să ajungă pe jos după cum era de ostenit şi 
şchiopătat, îi trebuia o oră, dar el voia s-ajungă mai degrabă. E 
privi în juru-i, şi la o mică depărtare zăreşte mai mulţi cai 
păscând iarbă; se repede şi încălecând pe unul din ei, dădu 
goană şi într-un moment fu în sat. 

O luminiţă mică străbătea printr-un oblon rău închis al unei 
case tupilate. 

loniţă, descălecă şi se aplecă încet lângă oblon, şi văzu că 
mica căsuţă nu cuprinde altceva decât un bătrân moşneag şi un 
copil, care vorbeau ceva. El bătu la uşă. 

— Cine-i acolo, strigă moşneagul dinăuntru. 

— Un om bun, răspunsă loniţă. 

Uşa se redeschise, şi loniţă, fără multe complimente, dădu 
buzna înăuntru şi începu: 

— Mă vezi moşule, sunt ud de tot, era să pier într-o baltă, dă- 
mi nişte straie de-ale tale şi ţi le plătesc. 

— Dar, Cucoane! n-am decât aceste zdrenţe ce le vedeţi pe 
mine, şi un suman pe care l-am cumpărat săptămâna trecută. 

Jona, se dezbrăcă de tot, oprindu-şi numai armele şi banii, 
şi luând o pereche de iţari şi sumanul ţăranului, îi puse în mână o 
pungă de argint; apoi aducându-şi aminte de calul ce-l luase, mai 
scoase o pungă şi punându-o în mâna gazdei, îi zise: 

— lată această pungă, vei face bine să o dai stăpânului 
calului ce l-am luat. 

— Este al meu calul, Cucoane. 

— Atunci, ţine-ţi ţie banii, răspunse loniţă, şi îndesând 
căciula pe ochi încălecă. 

— Drum bun şi sărut mâinile. 

Un gând încreţi fruntea Cavalerului. 

— N-ai putea să-mi spui moşule, dacă un cârd de călăreţi au 
trecut pe aici? 

— Ba am văzut. 

— Dar unde sunt? strigă turbat Ioniţă. 

— Nu ştiu; pe la cântatul cocoşilor m-am trezit în tropotul lor; 
i-am privit până ce i-am pierdut din ochi, tocmai pe dealul 
Oneştilor. 

— Va să zică, n-au poposit în sat? 

— Doamne fereşte! 

loniţă, urlă ca un lup printre colţoşii dinţi, şi bătând calul, 
porni şi se făcu nevăzut. 

XV. Noi tovarăşi 


Trecu nenorocitul General dealul ce îl zărise de la Şipote, mai 
trecu 3 - 4 tot asemenea, întrebă la fiecare sat şi casă unde 
ajungea, dar niciun răspuns mulţumitor nu primea; cu multă 
greutate ajunsese, în fine, la bariera Botoşanilor; drept toată 
santinela era un bătrân soldat, fără nicio armă, într-o colibă de 
trestie, care se necăjea de a întreba pe trecători cine-s, şi din 
care, unii răspundeau, iar alţii îl luau în râs. 

Bravul nostru ar fi înaintat poate fără a se opri la aspectul 
colibei, dacă duboala sa de cursier n-ar fi plesnit, astfel ca el să 
rămână în mijlocul drumului. El intră deci în colibă, şi-l găsi pe 
gardist dormind, deşi soarele era aproape de amiază. 

— He, hei! moşule, începu loniţă. 

Moşul se frecă la ochi, şi apoi cu răguşita-i voce strigă cât 
putu. 

— Cine! cine!? 

— Om bun, scoală să te întreb de ceva. 

Moşul se sculă. 

— Ce ai să mă-ntrebi? măi, ţopârcă. 

— Dormit-ai toată noptea? 

— Nu-i treaba ta! 

— Vreau să te-ntreb, dacă ai văzut trecând pe cineva pe-aici, 
de-mi răspunzi, ai doi lei, sau de nu, glontele pistolului. 

La aceste cuvinte, moşul cam bolti ochii, şi văzu ambele 
promisiuni în mâinile vizitatorului său. 

— N-am dormit toată noaptea, ci am stat de strajă, de la 
culcatul găinilor, până la răsărirea soarelui de 3 suliţi. 

— Ai văzut nişte călăreţi trecând?... 

— Da, am văzut doi mocani, cu câte o traistă de usturoi, s-au 
dus în târg s-o... 

— Nu-i vorbă de mocani, vreo zece, douăzeci de călăreţi... 

— Da! da! chiar mai adineauri au trecut o mulţime de 
călăreţi, cu o cireadă de vaci şi de boi. 

— Dar nişte boieri călăreţi n-ai văzut? 

— Da, a trecut Banul Gândac, cu feciorii lui în târg! 

— La dracu! strigă loniţă necăjit, taci! alţii n-ai mai văzut? 

— Da, am văzut femei şi bărbaţi, cu fructe şi brânzeturi de 
vândut. 

— Du-te dracului cu brânzeturile tale, că nu mai îmi pierd 
timpul. 

loniţă voia să încalece, dar privi pe roibul său cu matele 
ieşite afară, îşi rupse părul din cap de ciudă, şi porni pe jos în 
oraş. Ajunse la o căsuţă mică, dar bine îngrijită, intră în ogradă, 
şi găsi doi copii, ce se jucau. 

— Unde ţi-e tata, întrebă Ioniţă pe copii. 

— Tata nu-i!... răspunse copilul cel mai mărişor. 

— Dar mama? 

— Mama-i în grădină! 

loniţă, porni în grădină, şi găsi o femeie plivind nişte straturi 
cu flori. 

— Bună ziua, zise el. 

— Mulţumim, răspunse femeia! 

— N-ai văzut pe aici, astă noapte, nişte boieri şi feciori, ce 
mergeau călare în oraş?... 

— N-am văzut decât pe cuconul Gândac, cel cu moşia 
Bârenii. 

loniţă îşi lovi fruntea şi-apoi reluă. 

— Vrei să zici, Banul Gândac din laşi?... 

— Da, Banul! 

— Si unde trage el aici? 

— La Palatul lui, din uliţa Crucea, unde şade toate verile. 

— Pe unde s-apuc la uliţa Crucea? 

— Tot înainte, şi-apoi fă la dreapta, şi-ai să vezi palatele lui. 

loniţă, mulţumi şi ieşi. 

— Hm, îşi zise el în sine: să mă duc la Gândac, el e bun 
prieten cu mine, şi nu-mi va refuza câţiva oameni; ajunse la 
palat, şi întrebând un servitor, acesta îi răspunse că stăpânul s-a 
dus în vizită, şi nu-i până seara acasă. 

loniţă suspină şi se întoarse la barieră spre a pândi, ştiind 
bine că alt loc de venire de la laşi nu este. 

In fine, şi seara dorită veni. 

loniţă, îmbrăcat tot cum îl ştim, era aşteptând la poarta lui 
Gândac, care încă nu venise. 

Se uită într-o parte şi-n alta. 

Un zgomot de ciocane se auzi la colţul palatului. El înaintă şi 
privi trei oameni spărgând zidul spre a pătrunde înăuntru. loniţă 
era unul din acei oameni ce nu ştiu ce-i frica. El simţi o bucurie în 
pieptul său, şi înaintă: 

— Hei Jupâne!... zise el unui triumvir ce pândea. 

— Ce vrei, mojicule! 

— la, să stăm oleacă la vorbă. 

— Spune-mi ce vrei ! 

— Ţst!... vă văd că sunteţi meşteri? pentru aceea cred că o 
să mă ajutaţi? 

— Ei?... 

— Am o treabă nici grea nici uşoară; îmi trebuie câţiva 
bărbaţi de curaj, voi plăti bine. 

— Inainte? 

— Şi-nainte arvună, şi apoi plata cu bacşiş, răspunse Ioniţă, 
punând o pungă de aur în mâna celui cu care vorbea. 

— Băieți! strigă acesta din urmă către cei ce acum ieşeau din 
palat încărcaţi de prădăciuni. 

— Ce e? strigară cei doi. 

— Tăcere! un chilipir bun, iacă Jupânul vrea să ne tocmească 
la o treabă, şi-apoi, plăteşte bine! 

— Ce treabă? 

— Treaba-i mică, adăugă Ioniţă, voi să prind pe un bărbat şi 
o femeie ce fug. 

— Ha, ha, ha, atâta-i tot? 

— Sunt însoţiţi încă de vreo zece. 

— Ha, ha, ha, credeam că vrei să-l răstorni pe Domn, da 
dacă-i aşa vorba, suntem destui noi trei. 

— Ascultaţi, nu ştiu unde-s, dar presupun că ar fi în Şipotele; 
unul din voi să meargă, să cerceteze, şi-apoi să ştim ce să 
facem. 

— Bine, zise unul din ei, ce părea a căpitan, eu plec în 
cercetare; tu Ochincă, rămâi cu jupânul, şi tu Niţule, du 
lucruşoarele acasă. 

Oamenii se împărţiră fiecare la atribuţiile ce-şi luaseră. 

loniţă şi Ochincă se puseră la barieră să aştepte venirea 
răspunsului; ambii erau osteniţi şi se lăsaseră pe iarba verde să 
se odihnească, iar un grăunte de somn le pică pe ochi, şi-i 
făcuseră să nu se mai gândească la expediţie. 

Cântase cocoşul şi acum albureau zorile când ei fură treziţi 
de zguduitura lui Pascu, tovarăşul şi căpitanul. 

— Ei, ce ai făcut?... întrebă cu grăbire Ochincă. 

— Nimic altceva decât cu vai nevoie şi primejdia capului, am 
aflat c-a pornit ieri la graniţă. 

— Pe-aici? întrebă Ioniţă speriat. 

— Nu! Pe la Pătuleni, de-abia diseară dac-or ajunge la 
Mihăileni, unde-i trecătoare la Galiţia. 

— Atunci, pe lucru! strigă loniţă. 

— Aşa cred şi eu. 

— Dar Niţu, unde-i? 

— lată-mă-s şi eu, răspunse Niţu, ce venea de acasă cu patru 
cai. 

Aceşti patru indivizi încălecară şi negurile nopţii îi răpiră din 
ochiul privitorului. 

XVI. Un fulg de speranţă 


Se ne mai întoarcem la ceilalţi companioni ai noştri spre a-i 
privi puţin. 

Era soarele de-o suliță, când Trandafir tresări din somn, 
zguduit de-un vis fantastic. Alergă în grabă la Viorica, o trezi, 
apoi pe tatăl său, şi, în fine, pe toţi camarazii. 

Când toţi fură pe picioare, el începu: 

— Să plecăm că nu e vreme de pierdut! 

— Da! răspunse lonaşcu, se vedem ce veşti ne va da 
Mândru. 

Şi bătu cu piciorul în uşă. Mândru apăru. 

— Ce veste? 

— Veste şi bună şi nu prea bună... 

— Ce fel?... 

— Am fost la potecă, unde am prins vreo şase călări, tocmai 
aceia care vă căutau, i-am înecat cu cai cu tot, şi am venit 
acasă. Nu trecu însă mult timp şi mă întâlneşte Movilă plăieşul 
şi-mi spune că cineva a venit la dânsul, i-a luat calul şi hainele, i- 
a lăsat două pungi de bani şi straiele lui ude, l-a întrebat de 
dumneavoastră, iar Movilă i-a spus că aţi fugit spre Botoşani, şi 
apoi a plecat ca o săgeată. M-am repezit acasă la el, şi am 
cunoscut straiele celui mai tânăr dintre dânşii, care mergea 
înainte. 

— Şarpele veninos de loniţă!... murmură, scrâşnind din dinţi, 
Trandafir. 

— Adevărat, răspunse lonaşcu, acela e un şarpe cu douăzeci 
şi patru de vieţi. 

— De cinci ori a fost rănit şi de atâtea ori a scăpat, adăugă 
Ştefan. 

— Trebuie însă să pornim, începu Andrei. 

— Da, da! răspunseră toţi în cor. 

— Insă nu pe drumul Botoşanilor, întrerupse Mândru cu 
sfială, căci el cu posedarea de bani ce-o avea, putea cumpăra pe 
cineva şi atunci e rău. 

— Cam aşa, atunci pe unde să mergem? 

— Prin Pătuleni. 

— E cam lung drumul! 

— Lung dar sigur. 

— Ştiti ce, începu Trandafir, fie cât de lung, nu ne pasă, 
trebuie însă noi singuri să pornim; trei oameni vom fugi ca 
fulgerul şi nici inamicul nu ne va cunoaşte urma. 

— Ferească Dumnezeu, răspunseră Miniştrii, noi şi slugile 
tale te vom acompania; slugile noastre vor rămâne aici drept 
pază. 

Trandafir nu se mai opuse, ci se prepară de toate, apoi toţi 
se aruncară pe cai şi porniră spre Pătuleni. 

Când mica caravană ajunse la Pătuleni, era pe la amiază; ei 
opriră caii puţin, reîncepând apoi cursul lor. 

Viajară ei până la miezul nopţii, când descălecară în orăşelul 
Mihăileni de lângă frontiera Poloniei. 

Ei traseră la o mică casă, a unei văduve, pentru a se odihni 
de bunul drum, ce-l făcuseră. 

După ce termină o mică masă, lonaşcu se sculă şi începu: 

— Acum iubiții mei, nu mai aveţi teamă de nimic, noi nu vă 
mai trebuim, deci vă dorim drum bun şi fericit, până când 
Dumnezeu vă va rechema, în patria vostră. Noi pornim spre laşi, 
să reglăm treburile cum vom putea mai bine. 

— Mulţumesc, pentru bunăvoința ce ne-aţi arătat, de a ne 
scăpa viaţa şi fericirea, şi cât vom mai trăi vă vom mulţumi şi 
ruga pe bunul Dumnezeu pentru fericirea vieţii voastre. 

Astea zise Trandafir, şi apoi împreună cu Viorica se plecară şi 
sărutară mâinile rudelor lor, care le răspunseră cu câte un sărut 
depus pe frunte. Bătrânul Dragoş se sărută şi el cu ambii Miniştri 
şi lacrimile de fericire îi inundau blânzii săi ochi. 

Andrei şi lonaşcu, încălecară şi se făcură nevăzuţi, printre 
stânci şi dealuri. 

XVII. Cursa. Şarpele Triumfător. 


Trandafir, Viorica şi Dragoş se culcară pe prispa casei şi 
adormiră. 

Era aproape de ziuă când, Sandu servitorul îi trezi spre a 
porni. 

Toţi se sculară şi erau gata de drum când un om, în costum 
de vânători, cu puşcă, tolbă şi 2 câini mari, se ivi la casa unde ai 
noştri poposeau. 

— Bună ziua, boierilor, zise el, adresându-se către Trandafir. 

— Mulţumesc, dar ce voieşti? 

— Am cinci rațe sălbatice împuşcate şi aş vrea să le vând. 

— Cât ceri ? 

— Câte 30 parale pe fiecare! 

— Ţine, şi Trandafir numără banii. 

— Cucoane, reîncepu acel vânător, mai în vale am încă zece 
rațe împuşcate, dacă voiţi să vi le luaţi. 

— Bine, tot ne vor trebui pe drum. 

— Atunci, faceţi bunătate de vă coborâţi cu mine aici după 
dealul acesta, şi vi le voi da. 

Trandafir era om prea curios, astfel el porni fără multă 
invitare, în urma vânătorului. 

Cobori dealul ce i se arătase şi ajunse lângă baltă. 

— Unde-ţi sunt rațele, întrebă Trandafir. 

Drept răspuns, vânătorul puse degetele-n gură şi de-te 
drumul unui şuier sinistru. 

Trei oameni se văzură ieşind de după o stâncă şi venind spre 
el. 

Ochiul pătrunzător al lui Trandafir citi din depărtare pe faţa 
unuia din cei care alerga, numele lui loniţă. 

— Aşa e vorba! strigă el cu furie, primeşte... şi un pumnal 
intră în pieptul vânătorului ce nu era altcineva decât Hoţul 
Paşcu. 

Când Trandafir scosese pumnalul din trupul lui Paşcu privi un 
hanger ce plutea deasupra capului lui. El trase iute sabia din 
teacă şi printr-o lovitură, azvârli hangerul împreună cu trei 
degete ale lui Ochincă. Voi să urmeze operaţiunea înainte, dar o 
frânghie îi înconjură braţele şi puterile-i pieriră. 

Când fu aruncat jos, el privi pe loniţă a cărui buză spuma de 
bucurie. 

Simţi cum picioarele şi mâinile i se legau strâns, cum armele 
şi banii i se luau, însă nu mai putea rezista contra a doi. 

O căruţă trasă de un cal mic ieşi de după o stâncă şi 
Trandafir fu azvârlit în ea. 

Ochincă îşi legase mâna dreaptă şi cu stânga luă hăţurile 
calului şi porni înainte. 

După ce Trandafir fu transportat la 500 de paşi, loniţă 
începu: 

— Niţule, mergi şi pune mâna pe Viorica cum vei şti mai bine 
numai să nu o sminteşti cât de puţin. 

— Las’ pe mine, răspunse Niţu, pornind. 

Viorica şedea lângă bătrânul Dragoş şi suspina fără să ştie 
pentru ce. 

Slugile se duseseră se hrănească caii şi să pregătească 
pentru dânşii de mâncare. 

Niţu ajunsese aici. 

— Mă rog boerilor, care-i cucoana Viorica a cuconului 
Trandafir? 

— Eu sunt, dar ce vrei? întrebă Viorica zbătându-i-se inima. 

— Vă cheamă cuconul Trandafir, să vă plimbaţi cu luntrea pe 
lăcuşor să pescuiţi nişte peşti frumoşi. 

— Bine merg, dar dumneata bunule mergi? 

— Merg şi eu, răspunse Dragoş. 

Ambii porniră după Niţu şi în câteva momente erau lângă lac. 

Ei îl aşteptară pe Trandafir, dar trestia începu a foi şi loniţă 
apăru înaintea lor. 

La vederea acestui spectacol, Viorica dădu un țipăt de 
groază şi pică leşinată. 

loniţă apucă în braţe corpul surorii sale şi începu a fugi, 
urmat de Niţu. 

Bătrânul Dragoş rămase deodată extaziat, dar nu trecură 
zece secunde şi forţele îi reveniră, căută armele dar îi lipseau; 
neavând ce face, luă o piatră de pe marginea lacului, azvârli în 
grupul celor trei ce se depărtau, şi îl văzu pe Niţu rostogolindu-se 
la pământ. 

Bravul Dragoş se înfurie, îşi luă curaj şi porni spre răpitorul 
Vioricăi. Îl ajunse, puse mâna pe el, şi-l rostogoli la pământ. Dar 
simţi deodată că fierul unui pumnal îi străbate bătrâna lui mână, 
nu mai avea nicio putere, sângele-i curgea din abundență şi 

rămase jos privindu-l pe acel hoţ ce-şi reluase prada şi se 
depărta. 

Bietul Dragoş stătu trântit la pământ aproape o jumătate de 
oră, nevenind nimeni să-i dea ajutor; el îşi legă mâna cum putu 
şi porni apoi încet spre casă. 

Servitorii săi îl căutară peste tot locul neştiind unde e; când 
văzură pe stăpânul lor în astfel de poziţie şi mai ales ascultând 
trista istorie ce li se comunică, ei încălecară şi porniră spre locul 
arătat. 

Dar... se zbătură ei multe ore cu vântul ce le vâjâia teribil la 
urechi, petrecură mulţi nori de colb şi vaduri ale apelor, trecură 
stânci şi prăpăstii şi nimic nu mai aflară. 

Obosiţi, cu rana în inimă, nu mai aveau ce face şi porniră 
înapoi. 

XVIII. Mânăstirea. Moarta reînviată. 


Soarele ostenit de privirea sa luminoasă începu a se cobori 
pe după dealurile Iaşiului făcând loc negrei nopţi spre a cuprinde 
câmpiile şi munţii cu întunericul ei. 

Hlincea era pe atunci un schit mic de călugăriţe din cele mai 
bine îngrijite şi privigheate. 

Murii săi tari făceau pătrunderea înăuntru imposibilă. 
Biserica, deşi mică, însă zidită cu gust, dădea cel mai frumos 
aspect. Sunetul clopotelor chemau pe călugăriţe şi preoţi la 
rugăciunea de seară. Toţi înaintau în linişte spre Sfântul Locaş 
spre a depune suvenirurile lor la picioarele lui Cristos. 

Sora Irina ţinea loc de portăreasă şi numai singură nu 
acompania pe celelalte surori în biserică, ci şedea îngenuncheată 
înaintea crucifixului chiliei şi depunea în ferbinţi lacrimi, rugile 
sale către bunul Creator. 

Era pe la mijlocul rugii sale, când un sunet se auzi în poarta 
Mânăstirii. Ea se sculă, merse, deschise o ferestruică, şi privind, 
întrebă. 

— Cine e ?... 

— loniţă Boanţă, i se răspunse. 

La auzul acestor două cuvinte, sora lrina sări cu grabă şi 
deschise poarta dând liberă trecere unei caleşti închise. 

— Aici e Stareţa? întrebă Ioniţă! 

— E în biserică, săvârşeşte rugăciunea de seară. 

— Atunci voi mai sta. 

— Treceţi în chilia de aşteptare. 

— Nu voi, pot aştepta şi aici. 

Sora închise poarta şi reintră în chilia sa. 

Stareţa nu întarzie de a sosi peste câteva momente şi când 
fu în faţa lui loniţă, acesta se complimentă şi începu. 

— Maică Stareţă, ţi-am adus o femeie spre a o îngriji şi a o 
închina lui Dumnezeu. 

— Eşti un serv credincios al Ziditorului şi totdeauna ai fost 
aplecat spre fapte bune şi evlavioase, de aceea el nu va înceta 
de a-ţi trimite binecuvântarea şi mila sa. 

— Cred, Maică Stareţă, însă voiesc ca rigoarea şi paza să fie 
întrebuințată acestei noi serve a lui Dumnezeu. 

— Acest locaş sfânt a fost totdeauna la înălţimea cea mai 
mare şi cred că singur ştii despre aceasta. 

— Bine, bine, întrerupse Ioniţă, las pe socoteala dumitale, vei 
da răspundere; totodată nimeni se nu afle despre dânsa şi 
numele ei; vei transporta-o într-o chilie departe de contactul 
celor de afară. 

— Prea bine, răspunse Stareţa privind cu mirare figura lui 
loniţă care deschise uşa caleştii şi scoase din ea corpul unei 
femei ce nu dădea cel mai mic semn de viaţă. 

— Vai! strigă Stareţa, retrăgându-se. 

— Nu te speria, aşa sunt femeile, le apucă câteodată 
ferbinţeala, dar pentru un scurt timp. 

Stareţa nu mai adăugă nimic ci dădu mâna, şi transportă pe 
Viorica în chilia de primire. 

loniţă nu mai aşteptă nimic, ieşi pe uşă, intră în caleaşcă şi 
porni! 

Stareţa strigă îndată şi mai multe călugăriţe se prezentară. 

Începură de a stropi şi freca pe biata copilă cu felurite 
arome, dar în deşert. 

Sărmana Viorica nu mai dădea nici cel mai mic semn de 
viaţă. După vreo jumătate de oră de lucru, toţi pierdură speranţa 
de a mai vedea respirând corpul ce-l aveau dinainte. O crezură 
moartă şi începură a-i pregăti cele necesare. După ce o scăldară 
şi o miruiră, o întinseră pe o masă mare ce sta în mijlocul unei 
chiliuţe din grădină, şi aprinseră o mică candelă la capul ei. 

O soră tânără era ţinută de a o păzi şi a îngriji de cele 
necesare. 

inspre seară corpul trebuia a fi condus în biserică; patru 
tinere surori ridicară pe sărmana Viorica şi pornind prin curte se 
opresc înaintea bisericii. 

Un şir de 24 de călugăriţe urma acestui cortegiu şi bătrânul 
preot adresă o rugăciune creatorului pentru iertarea sufletului 
răposatei, după care o transportă în interior pe un catafalc, 
pentru a mai sta încă o zi şi-o noapte până la îngropare. 

Clopotele sunau trist şi plângător chemând îndurarea cerului 
asupra servitorilor lui. 

O aglomeraţie de nori acoperea de dimineaţă întregul orizont 
al laşiului; ziua era neguroasă şi noaptea fără stele. Păsările 
Upau duioase în cuibul lor şi bunele Maici ale schitului plângeau 
lângă corpul rece al junei femei. 

Seara veni, maicile ieşiră din Biserică şi în locul lor intrară 
trei surori spre a veghea asupra moartei. 

Sora Irina era una din acestea trei; ea se apropie de cadavru, 
privi câteva momente, apoi se plecă de sărută faţa Vioricăi dând 
drumul unui râu de lacrimi fierbinţi ce picară pe palizii obraji ai 
moartei. 

Sora Ruxandra citea necontenit lângă catafalc, iar sora 
Ecaterina îngrijea de lumânări şi de celelalte trebuitoare. 

Noaptea se adâncise. Norii cei groşi opriseră orice rază 
luminoasă de a se arunca spre pământ, o ploaie mare începu a 
pica cu vuiet teribil. Fulgerele scânteiau în tot momentul prin 
ferestrele bisericii şi bubuiturile trăznetului făceau pe tustrelele 
surori să tresară cu înfiorare şi să piardă şirul lucrărilor lor. Era 
ora 12 din noapte, când sora Ecaterina, rezemată de o strană, 
adormi. Cântase cocoşul pentru a treia oară când sora Ruxandra 
imită pe Ecaterina, rezemată de o altă strană, începând a 
dormita. 

Singură lrina nu dormea, inima ei simţea ceva mai mult 
decât a celorlalte surori, ea din moment în moment strecura prin 
negrii săi ochi, lacrimi cristaline, faţa ei era palidă ca ceara, 
mâinile-i încrucişate la piept şi privind înspre cer, se ruga 
necontenit. 

Când ea observă că colegele sale dorm, se ridică încet din 
locul unde era, păşi lângă Viorica, plecă din nou buzele sale spre 
galbena faţă a cadavrului şi începu a depune mii de sărutări 
arzânde, ea împrejură mâinile pe după capul Vioricăi şi ridicând- 
o pe jumătate în sus, începu a plânge şi a murmura: 

— Viorica!... scumpă Viorica... Ingere dulce... Oare pe tine te 
văd, în mijlocul acestei bolte fioroase... tu nu mai vieţuieşti?... Tu 
nu mai eşti Viorica mea... Tu ai murit? Ah Dumnezeul meu... 
Viorica... prietena meu reînvie!... mai vezi o dată pe Irina care te- 
a iubit!... mai vezi o dată pe Irina care a compătimit cu tine... 

Biata lrina era ca o nebună, strângea cu forţă corpul Vioricăi 
şi nu-l mai dezlipea de la pieptul ei. Trecuse o jumătate de oră 
când, ea simţi o adietură ferbinte lângă pieptul ei, observă puţin 
şi simţi din ce în ce crescând o palpitaţie. 

Se-nfioră juna soră şi depuse încet cadavrul. Privi şi văzu pe 
faţa Vioricăi strecurându-se mici nori de roşeaţă şi un un mic 
respir ce începe a furnica prin gingaşele ei buze. Bucuria şi fiorul 
o cuprinse deodată, ea întinse mâinile-i tremurânde şi ridică din 
nou corpul Vioricăi şi văzu că copila deschide strălucitorii săi 
ochi, începe a privi speriată în jurul ei. 

Tot sângele Irinei se sui în cap, părul i se zbârii şi un fior 
îngheţat cuprinse inima sa; apoi o ferbinţeală arzătoare începu a 

fumega pe tinerii săi obraji şi câteva momente stătu extaziată 
neputând murmura un singur cuvânt de spaimă sau mirare. 

Viorica reînviase!... ea se uită cu spaimă la tot ce o înconjora 
şi crezu că se află în cealaltă lume!... frica o cuprinsese! ea 
tremura grozav, se ridică încet şi puse piciorul pe pietre! un țipăt 
ieşi îndată din slaba sa voce, zărind pe companioana sa, sora 
Irina. 

— Dumnezeule!... murmură ea!... 

— N-ai frică Viorica, începu Irina. 

— lrino!... tu eşti? 

— Dal... eu sunt scumpa mea vară, eu trăiesc şi tu trăieşti 
încă, eşti în Biserică... fii liniştită!... 

— Dumnezeule!... Mai trăiesc eu încă?... mai sunt încă pe 
pământ? 

— Da, Viorico. 

Ambele vare se aruncară una în braţele alteia şi câteva 
momente fură nedespărţite! 

— Vai, reîncepu Viorica, ce vis grozav am avut, Dumnezeul 
meu! Credeam că nu mai sunt. A!... dar Trandafir unde e?... 
vai!... 

— Linişteşte-te!... Trandafir trăieşte, e sănătos. Dar tu tot îl 
mai iubeşti? 

— Mai întrebi încă? tu singură ştii secretul meu şi apoi mă 
mai întrebi!... 

— Să ieşim puţin afară Viorica, să ne răcorim. 

— Haidem. 

Ambele ieşiră sprijinindu-se una de alta, şi se opriră la uşa 
bisericii. 

Cerul nu mai era înorat. Trăznetele şi fulgerele încetaseră, şi 
în locul lor apăru un azur splendid ornat de mii cochete 
constelații, în mijlocul cărora surâdea cu inocenţă dalba lună. Un 
zefir dulce mirositor, mai rămase din neagra vijelie, ce adie prin 
unde line cu şoapta-i îngerească. 

Viorica nu zicea nimic, privea la natură şi respira mai liber, 
ochii săi erau aţintiţi spre cer şi buzele deschise murmurau o 
tainică şoaptă. 

— lrino! reluă ea, spune-mi cum mă aflu eu aici, cum am 
ajuns şi prin ce chip, în acest loc necunoscut? 

— Fii liniştită te rog, nu eşti în locuri străine, eşti în Hlincea, 
te-a adus ieri loniţă, şi te-a încredinţat Maicii Stareţe de a te 
păstra. 

— Dumnezeule, repetă Viorica, sărmanul Trandafir trebuie să 
fie mort. Da!... mort, inima-mi spune că acel crud frate nu s-ar 
sfii să împlânte cuțitul în inima surorii... Sărmanul Trandafir... 

Irina suspina numai, neştiind ce să răspundă; ea ştia că 
Viorica iubeşte pe Trandafir, dar ultimele întâmplări îi erau 
necunoscute. 

— Viorica, începu ea cu un glas rugător, spune-mi te rog ce ţi 
s-a întâmplat.. 

— lrino! ştii cât am iubit acel bărbat; m-am hotărât şi-am 
părăsit casa părintească, m-am cununat cu el, am trăit o 
săptămână în fericire. Dar el ne urmări şi ne goni până la 
hotarele Moldovei şi acolo!... ah!... acolo, călăul de Ioniţă puse 
mâna pe Trandafir şi pe mine, şi nu ştiu ce i-a făcut!... Inima îmi 
bate grozav... simt că puterile mi-au slăbit şi ora morţii 
adevărate pare că s-ar apropia din ce în ce pentru a prinde 
sufletul meu... Ah! Doamne... Lasă-mă să mai văd o dată acea 
fiinţă ce am iubit-o şi pentru care m-am jerfit şi apoi... apoi să 
mor... 

Buna soră plângea, ea simţea focul acestor cuvinte căci şi ea 
ca şi Viorica pătimise şi încă pătimea. 

— Ei bine, reluă Viorica dezmeticindu-se puţin, spune-mi de 
unde eşti tu aici? cum te afli?... în ce fel... 

— Tu n-ai ghicit unde aş fi?... 

— Nu, zău, te credeam moartă după cum mi-a spus mama 
ta... 

— Da! ea ar fi vrut să mă vadă moartă, însă Dumnezeu vru 
altfel. Ascultă, ştii că iubeam cu inocenţă, încă din copilăria mea 
pe Miron Trotuşeanu; îmi plăcea aşa de mult încât mi-aş fi dat 
viaţa pentru el; stăruii la părinţii mei să mi-l dea de soţ, dar ei 
refuzară sub cuvânt că nu e boier; nu mai ştiam ce să fac, 
înebuneam de dorul lui şi hotărâi să fug cu el. Reuşii şi mersei la 
o moşioară a lui unde trăirăm împreună pe braţele fericirii o vară 
întreagă; dar toamna trecută, o slugă mă vându către părinţii 
mei şi aceştia mă furară din acel loc şi mă izbiră în mijlocul 
întunericului acestor chilii. Eram nebună, nu ştiam ce să mai fac, 
nu mâncam zile întregi, devenisem fără leacă de putere şi căzui 
la pat; din norocire însă, veni în mânăstire în acea vreme sora 
Varvara. Ea fu una din cele mai bune prietene ce putui primi de a 
mă mângâia, vorbele ei erau dulci şi miloase, lacrimile ei 
curgeau la cea mai mică amintire a trecutului meu, şi ea ca şi 
mine găsea o plăcere nespusă în prietenia noastră. 

Acum o lună servitorea ei ce-o vizita la fiecare săptămână, 
se schimbă, veni alta, jună fată frumosă şi demnă de încredere. 

Sora Varvara citi în faţa ei inocenţa şi în a doua ei venire îi 
încredinţă o treabă foarte mare, aceea de a conduce o mică 
scrisoare a mea lui Trotuşeanul!... 

Juna fată ceru voie de la stăpâna sa pentru trei zile, şi plecă 
la moşie; aici dădu scrisoarea şi primi un răspuns, Miron pierduse 
orice speranţe de mine, credea că m-au furat nişte hoţi şi toate 
căutările lui fură desarte la citirea scrisorii mele prin care îi 
anunţam toate cele întâmplate, un fior îl cuprinse. 

Spunea servitoarea, că el pică la pământ fără simţire şi nu se 
retrezi decât după un sfert de ceas. El îmi scrie să am răbdare să 
mai aştept încă o lună în interiorul acestei cuşti şi el va urzi tot 
ce va putea spre a mă scăpa! 

Ei bine ai speranţă dragă Viorica că Dumnezeul cel mare va 
găsi şi pentru tine un călăuz credincios şi te va lumina pentru a 
putea scăpa din această suferinţă. 

Viorica stătea rezemată de piatra uşii şi asculta cu atenţie 
toate cele ce i se spunea. Buzele ei lăsau din când în când câte 
un respir suspinător şi la sfârşirea discursului junei surori ea 
rămase mută, nerăspunzând nimic. 

Strălucitoarele zori începură a revărsa o lumină purpurie 
asupra tuturor unghiurilor obscure. Zua se strecură încet-încet şi 
atmosfera se lumină; toate fiinţele începură a mişca când junele 
femei stăteau încă îmbrăţişate. 

Părintele Grigorie preotul bisericii se apropia spre a veni să 
depună rugile sale pe altarul lui Cristos. 

— Viorica!... murmură sora Irina. 

— Ce e? 

— Preotul se-apropie, du-te de-i sărută mâna... 

Viorica păşi fără multă zabavă. Preotul se sperie şi un țipăt 
se strecură din vocea lui. Viorica alergă înainte şi-i zise. 

— Nu te teme sfinte Părinte, eu nu am fost moartă, după 
cum aţi crezut, ci numai leşinată; Dumnezeu a vrut ca să mai 
văd această lume. 

— Nu ştiu ce minune să fie asta răspunse preotul, dacă eşti 
cu adevăr vie, apoi eşti îngerul lui Dumnezeu. 

— Sunt vie priveşte-mă părinte, replică Viorica sărutând din 
nou mâna preotului. 

Preotul cu cele două femei intră în Biserică. Sororile 
Ecaterina şi Ruxandra se frecau la ochi şi căscau a lene la 
intrarea acestora. 

Clopotele începeau a suna cu chemătorul lor ton şi 
servitoarele lui Cristos sub conducerea stareţei veneau de a lua 
parte la rugăciune în sfânta biserică. 

Când ajunse în mijloc, maica stareță se uită pe catafalc şi nu 
zări nimic; ea ridică ochii în sus şi văzu pe Viorica. Ea rămase 
încremenită împreună cu discipolele ei care priveau pe acea 
femeie vieţuind şi fixând această grupă neagră ce venea a se 
adăpa de la altarul divin. 

Sora lrina povesti totul cum se întâmplase şi toţi începură a 
se linişti. 

Serviciul divin se fini şi servitoarele Domnului începură a se 
îndrepta fiecare spre chiliile lor, Viorica luă braţul Irinei şi-astfel 
sprijinită ajunse la chilia acesteia. 

Puţină mâncare uşoară fu gustată de Viorica spre a linişti 
imensul gol al stomacului său. Apoi se culcă pe un pat căci 
puterile îi lipseau cu totul. 

Irina ieşi în curtea mânăstirii pentru a-şi căuta de cele 
necesare şi-apoi se puse să mai respire puţin aer curat. 

Stareţa se zărea înaintând cu smerenia ce o caracteriza şi 
curând ajunse în faţa Irinei. 

— Ce face Viorica? întrebă ea. 

— E bine, s-a culcat puţin căci e prea slabă. 

— Ce zice ea? 

— Nu zice nimic. 

— A mâncat? 

— Foarte puţin. 

— la seama, veghează bine, dă-i ce va trebui. 

— Voi face tot. 

— Totodată, roag-o să se mai plimbe împreună cu tine prin 
grădină. 

— li voi spune îndată ce soarele se va potoli, sunt sigură că 
va voi a face o mică preumblare. 

— Să priveghezi asupra ei, însă să nu ieşiţi din curte afară. 

— Nicidecum! 

— Voi să zic, să iei seama foarte bine, ca nu cumva prin vreo 
viclenie să poată pătrunde undeva afară. 

— O iau pe seama mea. 

— Drept acest scop trimit pe maica Evdochia să fiţi mai 
sigure. 

— Foarte bine, răspunse juna soră, cârmind puţin din nas. 

— Atunci ia seama bine la ce ţi-am spus. 

Irina se plecă şi apoi porni în casă cu mâhnire în inimă şi cu 
blestemul pe buze contra ultimelor cuvinte ce auzise din gura 
stareţei. 

XIX. Condamnarea 


Să ne mai transportăm, iubite lector, în alte regiuni, în alte 
locuri, pentru a privi şi altceva!... 

Era într-o miercuri, soarele şedea pe vârful cerului lăsând 
ferbinţi raze să străbată pământul. Mare îngrijire predomina între 
tot poporul şi vorbele deşarte şuierau ca plumbii dintr-o gură în 
alta. 

Cunoaştem de mai înainte sala cea mare a Tronului în care 
Vasile Lupul ţinea sfat cu curtenii săi. 

De astă dată ea era plină, toţi la locurile lor, Vodă, în mijlocul 
lor, gânditor şi cu capul între umeri, îşi frământa minţile sale în 
toate părţile. 

— Boieri, începu el, auzit-aţi voi din vremea veche cum că 
ţara noastră sădită de Traian, fu mare şi bogată din Nistru şi 
până-n Tisa? 

— Am auzit şi ştim, Măria Ta, răspunseră deodată toţi boierii. 

— Ei bine, astăzi mi-am pus în gând să reunesc toate aceste 
locuri ale noastre sub un singur cap şi sub un singur nume! 

— Foarte bine, foarte bine, strigară boierii. 

— Spre acest scop am trimis carte lui Matei să se unească cu 
mine şi să domnim împreună, dar el nu se uneşte cu această 
idee. 

— Să ne războim, şi să-l alungăm atunci. 

— Aşa să facem, şi după ce vom lua Valahia, mai uşor ne va 
fi de a lua şi Transilvania cu toate ţinuturile ei. 

— Aşa este, Măria Ta! 

— Atunci Hatmane Andrei, până mâine să dai poruncă în tot 
cuprinsul ţării Moldovei că toţi care pot purta arma să fie în două 
săptămâni înarmaţi şi să purcedem în contra Munteniei. 

— Aşa va fi, Măria Ta! 

Un uşier intră, şi anunţă. 

— Logofătul Boanţă şi loniţă. 

— Să intre, strigă Vodă. 

Uşierul ieşi şi cei anunţaţi păşiră smeriţi înaintea tronului, 
unde picară în genunchi. 

— Ce voiţi? îi întrebă Domnul cu blândeţe. 

— Maria Ta, începu loniţă, acel hoţ de Trandafir după care ai 
trimis oaste, s-a împotrivit groaznic, a ucis potera întreagă, 
precum şi alţi soldaţi care mai veneau în ajutor, şi pe noi cât pe 
ce era să ne ucidă. 

— Ce ziceţi? cineva se împotriveşte Domniei-Mele?... 
Hatmane, cazarma întreagă trimite-o după acei hoţi şi fără leac 
de milă să-i aruncaţi în ştreang. 

— L-am prins eu, Măria Ta! 

— L-ai prins? 

— Da, Măria Ta! 

La aceste cuvinte, Hatmanul începu a tremura, ochii i se 
încruntară şi puţin lipsi de a nu scoate un țipăt teribil. 

loniţă ieşi, şi după puţin timp apăru urmat de Trandafir, ce 
avea picioarele legate cu grele lanţuri de fier, iar mâinile 
încătuşate la spate. Sărmanul om schimbase roşeaţa ce-l 
caracteriza într-o gălbeneală profundă, şi trupu-i slăbit şi zdrobit 
de greutatea fierului, abia se urnea împins fiind de un servitor. 

— Cine eşti tu hoţule? întrebă Domnitorul furios. 

— Nu sunt hoţ, Măria Ta, sunt om bun care n-am căutat a 
răpi niciodată dreptul altuia. 

— Dar pe sora mea? începu Ioniţă. 

— Taci! strigă Vodă, spune-mi cum te cheamă şi din ce 
familie eşti. 

— Mă cheamă Trandafir Dragoş, fiul lui Ştefan Dragoş, nepot 
al lui Bogdan al cincilea. 

— Ei bine, şi cum ai îndrăznit să ucizi armata mea şi să-ţi baţi 
joc de poruncile mele? 

— Măria Ta, singură armata s-a bătut între ea. 

— Şi ai răpit pe sora lui loniţă. 

— Măria Ta, eu am iubit acea copilă, şi ea asemenea m-a 
iubit, şi amândoi am mers înaintea altarului unde am legat 
sufletul nostru în faţa lui Dumnezeu. 

— Aşa, strigă loniţă în disperare, Măria Ta! nu lăsa acest hoţ, 
că de va scăpa te omoară şi pe Măria Ta şi pe noi pe toţi. 

— Minţi jivină spurcată, strigă ieşit din sine Trandafir. 

— Şi pe mine Măria Ta, adăugă Logofetul Boanţă, m-a făcut 
să-mi rup coastele alergând pe un cal şi în dreptul Şipotelor am 
picat huştiuliuc într-o baltă, şi noroc că era calul dedesubt că 
altfel intram într-o ţeapă de stejar. 

— Ha, ha, ha ! zâmbi Vodă, dacă ar fost pe vremea lui Ţepeş, 
ar fi crezut cineva că te-ar fi înţepat el. Ei, şi cum ai scăpat? 

— M-a scos loniţă şi m-a lăsat tot la pământ, de unde, abia a 
doua zi, m-au târâit nişte ţărani până la laşi. 

— Bine!... Ce ziceţi sfetnici şi boieri că i se cade acestuia? 

— Moartea, moartea, strigară cu toţii. 

— Libertatea, strigă Hatmanul şi Logofătul lui Vodă. 

— Cum ziceţi voi, libertatea? 

— Da, începu Hatmanul, el n-a bătut oastea Domnească, ci 
numai slugile lui Ioniță, căci Trandafir, după cât am aflat, fugea 
atunci pe la Şipote. 

— Şi toţi vornicii mi-au dat de ştire că pe unde trecea nu 
făcea niciun rău, adăugă lonaşcu. 

— Atunci pentru ce fugeai? 

— Ca să nu mă prindă Ioniţă şi să-şi bată joc ca acum. 

— Cu toate acestea Boierii sunt mai mulţi, spuneţi ce merită. 

— Moartea de puşcă! 

— Moartea de puşcă să fie, repetă Domnitorul, şi doi gardişti 
luară pe Trandafir şi-l scoaseră din Sala Tronului. 

XX. Închisoarea. Eşafodul. Iertarea. 


Trandafir, fiind transportat din Sala Tronului, se trezi într-o 
chilie mică, rece şi întunecoasă al cărei mobilier consta numai în 
câteva paie şi o cană de lut cu apă; o mică ferestruică umplută 
de gratii de fier dădea o lumină de-abia zăritoare. El şedea jos 
culcat şi gemea sub impresia crudelor dureri ce-i sfâşiau corpul. 

— Dumnezeule murmură el, cât sunt de mari faptele tale, ai 
ajutat pe mulţi de pe acest pământ, ajută-mă şi pe mine, lasă- 
mă Doamne să mai văd o dată pe iubita mea, să-i mai şoptesc 
două vorbe ce şed pe inima mea, şi-apoi fă ce vei şti, ia-mi viaţa 
căci nu-mi va mai trebui. 

Un nor bubuitor se prezentă înaintea cugetului său, scântei 
electrice îl pătrundeau şi fiorii morţii se părea că vor să-şi facă 
loc în recele său corp. El căzu într-un delir grozav şi rămase fără 
simţire, de tot ce se petrecea în jurul lui! Trecură trei zile şi trei 
nopţi şi bietul Trandafir se hrănise cu o oca de apă ce, din când 
în când, o aducea la buzele-i arzânde spre a mai răcori sufletul 
său. 

Era dimineaţă, zorile se arată în faţa micii ferestre, Trandafir 
abia se putu ridica de pe paiele sale şi-şi rezemă coatele de 
gratiile ferestrei. 

— Doamne, începu el, la ce mă mai laşi în această 
întunecoasă şi fioroasă temniţă... niciodată, nici rana glonţului, 
nici tăietura sabiei nu m-a durut aşa tare, ca osânda între aceşti 
reci muri. la-mi viaţa, te rog, nu mai voi nimic, nu voi să mai 
trăiesc. 

Sărmanul prizonier îşi pierduse în trei zile de detenţie şi 
mintea şi puterea şi curajul său românesc, se sculă de lângă 
fereastră şi luă cana, o duse la buze şi deşertă restul de apă ce 
ea mai conţinea. 

— Ah! zice el, tu cană, eşti singurul mijloc de a mă scăpa de 
această viaţă mişelească. 

El ridică cana şi voi s-o izbească, cu forţa ce-o mai avea, în 
capul său spre a-şi curma suferinţele, dar un sunet ce din ce în 
ce se-apropria de temniţă, îl făcu să-şi atragă atenţia şi să 
asculte la uşă. 

Nu mult, şi nişte paşi zornăitori se auzeau. 

El tremură de frică, credea că vin torţionarii spre a-şi începe 
operaţiunea, se retrase într-un colţ întunecos şi începu a strânge 
umedele paie în jurul său şi a se acoperi cu ele. 

— Ah! zise el ieşit din sine, iată-i, vin!... vine ucigaşul meul!... 
vine!... o scumpa mea Viorica!... şezi!... linişteşte-te!... lângă 
mine nu-ţi va fi nimic!... încrede-te în braţul meu!... sunt în stare 
să-mi pierd viaţa. Dar tu vei scăpa!... vei scăpa o scumpa zilelor 
mele!... o scumpă Viorica!... 

Şi sărmanul condamnat strângea cana sa cu atâta forţă încât 
se sfărâmă în mâinile lui. 

Uşa de fier se deschise şi trei inşi înarmaţi şi cu câte un 
felinar în mână, se iviră şi priviră nemişcaţi spectacolul ce li se 
prezenta înaintea ochilor lor. 

Era sărmanul Trandafir, fără cea mai mică haină pe el, cu 
corpul zgâriat, şi plin de sânge, cu părul încâlcit, faţa galbenă, 
slăbănoagă şi încreţită, ochii mari roşii şi sprâncenele ridicate în 
sus; el stătea tremurând şi la lumina ce-o produceau felinarele 
voia parcă să se ascundă şi scormonea în peretele împietrit. 

Cei trei ostaşi ce intrară, priviră cu duioşie câteva momente 
acest tragic tablou. Apoi se apropriară de mizerabila lor victimă, 
îi luară mâinile, le legară în lanţuri, picioarele asemenea, şi 
începură a-l împinge, scoţându-l pe uşă. Suiră vreo treizeci de 
scări, trecură mai multe chilii, ieşiră într-o odaie mare şi aici fu 
îmbrăcat cu nişte haine albe şi dându-i o cruce în mână începu 
din nou a merge. In urma lui mergeau doisprezece călăreţi cu 
suliţele în mâna stângă şi pistoalele în mâna dreaptă împreună 
cu şase pedestraşi ce ţineau puştile întinse asupra sărmanului 
impotent. 

Cortegiul astfel format plecă din curtea numită Sfântul 
George, care servea de penitenciarul tuturor hoţilor din laşi, şi 
ajunse în Curtea Palatului Domnesc. 

O companie de militari se afla gata la ordine, sub comanda 
unui căpitan ce se rotea în fruntea ei. 

Trandafir intră în mijlocul companiei şi cei ce-l însoţiră până 
aici dispărură sub bolțile cazărmii. 

Escorta porni pe poarta dinspre apus şi apucă strada Socolei. 

Toţi oamenii, femeile, copiii şi bătrânii, ieşeau din casele lor 
şi priveau cu lacrimile în ochi pe nenorocitul condamnat. 

El ridica, din când în când, noroasa sa frunte şi arunca câte o 
fixătoare privire tuturor. Sărmanul credea că va recunoaşte în 
vreun chip portretul scumpei sale soţii, portretul nenorocitei 
Viorica, dar vai! de câte ori zărea un chip străin, de atâtea ori 

speranţele îi fugeau, apleca ochii în jos şi lacrimile îi curgeau ca 
pâraiele. 

Voia şi dorea sărmanul proscris a-şi revărsa ultimul zâmbet 
al sufletului său, ultimul adio, acelei femei ce i-a răpit iubirea, 
fericirea şi viaţa, dar nicăieri nu întâlnea măcar o rază a 
căutătoarei sale. 

El mergea fără a se opri, ajunsese întreaga escortă pe strada 
Frumoasei. Trecură cu repeziciune şi această stradă şi ajunse la 
locul unde zărea, întunecând vederile sale... negrul eşafod!... 

El se apropia din ce în ce, şi soldaţii se desfăcură în două 
coloane făcându-i loc lui, de a sui trei trepte ale eşafodului. 

Acest scaun al pocăinţei era înălţat de la pământ de o 
jumătate de stânjen; trei scări îmbrăcate în negru înconjurau 
piedestalul. Când Trandafir era aşezat deasupra, un călău, 
îmbrăcat tot în roşu, se arătă lângă el şi deschise lanţurile ce 
înconjurau mâinile şi picioarele lui. 

Călăul se retrase, un preot bătrân şi plin de respect păşi 
treptele eşafodul şi se-alătură de condamnat. 

— Fiule, începu el, omenii au hotărât ca pentru faptele tale 
să-ţi pierzi viaţa... dar bucură-te, căci păşind de pe acest pământ 
plin de răutăţi, vei ajunge înaintea Judecătorului cel mare care va 
ierta pe toate făpturile sale şi le va da mila sa. 

Dacă eşti pedepsit pe pământ, în ceruri vei fi răsplătit... 

— Prea sfinte părinte, mor nevinovat... 

Acestea de-abia zise Trandafir şi două pâraie de lacrimi 
amestecate cu sânge izvorâră din ebenul ochilor lui şi picau în 
valuri fierbinţi pe pământ. 

Preotul murmură o rugăciune sfântă, şi apoi întinse spre 
buzele condemnatului Sfintele Taine. 

Trandafir înghiţi şi apoi sărutând sfânta cruce începu cu un 
glas ce voia să-l arate plin de curaj. 

— Trageţi în mine, căci mi-e destulă viaţa... 

Preotul cobori de pe eşafod, toţi se dădură-n lături şi făcură 
loc călăului care suindu-se iar pe eşafod, legă mâinile şi ochii lui 
Trandafir şi după ce-l rezemă de o scândură, cobori, şi mergând 
la douăzeci de paşi, ridică puşca şi-o îndreptă spre inima lui 
Trandafir. 

O voce comandă. 

— Foc!... 

Şi o bubuitură sinistră izbi la urechile tuturor spectatorilor, 
apoi un nor gros se arătă şi mii de suspine se năşteau în 
piepturile tuturor ce asistau la acest banchet infernal. 

Când fumul şi buimăceala se mai liniştiră puţin, toate privirile 
se aţintiră spre eşafod. 

Dar extaziarea veni în locul suspinului să cuprindă şi mai 
mult sentimentele tuturor. 

Trandafir sta neclintit, drept în picioare şi numai nişte lacrimi 
cristaline se vedeau ieşind printre peticul ce-i lega ochii săi ce 
păreau că vor a căuta spre cer... 

— Hai! strigă el, daţi o dată, daţi însă bine drept în inimă, ca 
să nu mă chinui mult, zlele mele nu se mai pot număra, viaţa 
încă câteva momente mi-este nesuferită, daţi fraţilor şi bunul 
Dumnezeu nu vă va condamna pentru aceasta, căci o faceţi din 
ordinul celui mare. 

Abia fini aceste din urmă cuvinte şi un tropot zgomotos se 
auzi la spatele eşafodului. Toţi întinseră capul şi priviră pe 
Hatmanul Andrei urmat de cinci oştaşi care alergau în goana 
cailor purtând flamura albă - Refrenul Inocenței. 

La vederea acestui spectacol, un strigăt de bucurie ieşi din 
pieptul tuturor... 

Hatmanul se-apropie, descălecă, sui treptele eşafodului şi 
scose o hârtie mare încheiată de o pecete roşie, dând citire 
următoarelor cuvinte: 


Eu Vasile Lupu Voievod, 

Văzând pricina lui Dragoş Trandafir şi cercetările, deodată 
am socotit că trebuie cu moarte pedepsit, iar după stăruința mai 
multor sfetnici şi boieri mari, Domniei-Mele mi s-a făcut milă de 
el şi l-am iertat, şi am zis Hatmanului să-l scoată de la această 
pedepsire şi să-l lase în voia lui. 

Iscălit, Vasile Lupu Voievod. 


Toţi salutară această strălucitoare veste cu unanime strigăte. 

— Trăiască, Vodă!... 

— Trăiască, Hatmanul!... 

— Trăiască, Trandafir!... 

Călăul lepădă arma-i şi sui treptele, dezlegă mâinile şi ochii, 
luă hainele albe de pe el, şi-i dădu pe cele ale lui Trandafir, apoi 
se retrase. 

— Dumnezeule, începu Trandafir îngenunchind, mari sunt 
lucrurile tale. ID mulţumesc... pentru că mă laşi să mai văd o 
dată scumpa mea soţie ce atât am iubit-o şi pentru care m-am 
jertfit... 

Hatmanul îl luă de mână şi-l îndemnă să încalece pe un bun 
cursier, Trandafir cu toată slăbiciunea îl ascultă, şi astfel, aceştia 
doi urmaţi de cinci călăreţi, porniră spre Bârnova. 

XXI. lar întristare!... 


Când astă mică trupă ajunsese la Bârnova, găsiră murii 
dărâmaţi, palatul ruinat şi prefăcut în cenuşă, totul distrus şi 
deşert încât inspira groază oricărui vizitator. 

Trandafir surâse trist la vederea acestui spectacol, şi intră 
sub boltele ruinate, parcurse mai multe strâmtori şi ajunse la 
camerele secrete, intră prin ele şi se opri în sala Tronului. 

Când Trandafir intră aici, văzu pe părintele său căruia 
lacrimile îi şiroiau din ochi şi cruda disperare se zugrăvise cu cel 
mai tragic penel pe încrestăturile veteranei sale feţe. Lângă el 
stătea juna Ruxandra cu soţul ei Bujor. 

El se aruncă cu grăbire în braţele lui Dragoş şi-l strângea cu 
toată puterea neputând a murmura un singur cuvânt. 

— Părinte, începu Trandafir, unde e Viorica?... 

— Scumpul meu fiu, nu ştiu singur unde-i ea, Dumnezeu ştie! 

— Nu ştii?!!! 

— Nu, ştiu atâta că au răpit-o şi pe ea ca şi pe tine, şi nu mai 
ştiu ce a făcut-o. 

— Dumnezeule! şi sărmanul soţ îşi trecu mâna pe frunte 
ştergând o sudoare rece. 

— Priveşte mâna mea drept dovadă la răpirea ei. 

Dragoş arătă mâna-i rănită, şi Trandafir era în momentul de 
a turba, simţi că tot sângele ce-l mai poseda i se răscoală şi 
puterile îl însoțesc. 

— Voi porni spre a o căuta măcar de mi-aş pierde viaţa. 

— Ce zici copile, începu Hatmanul, uiţi pesemne cum ai 
scăpat?!!!... 

— Ei bine cum!... nu ştiu nimic... 

— Nu ştii nimic? Atunci ascultă: „Când tu ai fost adus legat 
înaintea lui Vodă, atunci de-abia am aflat ceea ce ţi se 
întâmplase; în zadar au fost tote stăruinţele şi rugăminţile mele 
şi ale lui lonaşcu pe lângă Vodă, căci Boanţă are hatâr mai mare 
decât noi. Ne-am hotărât, cu orice chip să te scăpăm. Am trimis 
nişte slugi de au ucis pe Boanţă bătrânul, dar Ioniţă tot mai este; 
apoi am cumpărat pe călău ca să întârzie lucrul până voi veni eu; 
acea poruncă de iertare este mincinoasă; este făcută de mine; 

Vodă a pornit din laşi şi nu am teamă, lonaşcu e lângă dânsul şi 
la nevoie va drege treaba.” Ai înţeles acum? 

— Va să zică nu sunt iertat de Vodă şi va trebui iar să fug. 

— Cam aşa. 

Trandafir oftă şi se aşeză pe un scaun; gustă apoi puţină 
mâncare şi se puse într-un pat spre a-şi aduna puterile, ce le 
pierduse în ultimele zile de locuinţă a temniţei de la Sfântul 
George. 

XXII. Căutarea şi aflarea. 


Mai toate străzile laşiului erau traversate de câtăva vreme de 
doi cavaleri sprinteni la trup şi voioşi ca cerul, unul mai înalt şi 
delicat, altul scurt şi robust. Casele erau pe rând vizitate de ei, şi 
puţinii locuitori ce rămaseră în urma expediției, se mirară de 
aceste curioase vizite, fără a putea înţelege adevăratul lor scop. 

Trebuie să spun că cavalerul cel înalt purta un costum 
extraordinar. El aducea aminte tuturor bravilor moşteni de 
strălucitoarele luxuri ale nobililor poloni. 

Calul său alb vărsa tot drumul nori groşi de fum din 
nervoasele-i nări şi sărea uşor ca pana neputând a-şi opri 
zburdalnicul său mers. Cavalerul purta o mantie mare albastră, 
garnisită cu frumoşi ciucuri şi blană de samur ale cărei poale 
acopereau tot trupul său şi-al calului; o caschetă patricornă 
lucrată în catifea, samur şi fir, orna frumosul său cap, fiind 
aşezată pe nişte bucle încreţite ce străluceau şi fluturau pe 
catifelaţii lui umeri; o frumosă barbă lungă orna obrajii săi şi 
tristeţea împreună cu răzbunarea erau zugrăvite ca de penelul 
ilustrului Rafael pe bruna sa faţă. 

Celălalt cavaler, asemenea purta costum polonez, însă cu 
manta neagră, cu calul roib, cu caschetă galbenă, faţa rotundă şi 
rumenită, nişte mustăţi enorme ce se răsuceau după urechi şi 
tristeţea şi răzbunarea erau oarecum mai puţin sădite în el, 
decât în companionu-i. 

— Sărmane copile, începu primul polon, ce avea aerul de 
stăpân, tu nu mai simţi nimic, şuieri cât îţi e gura şi gândeşti cine 
ştie pe unde, ia seama mai bine ca nu cumva să dai într-o 
groapă privind mereu la stele. 

— E, lasă frate, nu trebuie s-avem un aer aşa posomorât ca 
al tău, căci atunci lesne ne-am înţelege, ci din contră, când îi 
treabă, treabă-i, când nu, nu!... 

— Asta nu e treabă?... 

— Treabă e, cu toate astea nu e vremea!... 

— Taci, să coborâm aici!... 

Ambii cavaleri opriră caii şi se coborâră înaintea unei căsuțe 
mici şi tupilată spre pământ; intrară în intru şi nu găsiră pe 
nimeni. 

— Ce înseamnă asta? întrebă nobilul. 

— Mai ştiu eu? 

— Se poate să nu fi venit până acum? 

— Poate lucrează! 

— Se poate, dar n-am înţeles nimic până acum. 

— De-acum vei înţelege!... 

Ambii cavaleri se întinseră pe golul pat cu care era ornat acel 
bordei, spre a se odihni de o vădită cale lungă. 

După câteva minute uşa se deschise şi un bătrân soldat 
apăru în cadrul ei. 

— Astăzi se va mântui căutarea noastră care era zadarnică. 

— Ei bine?... 

— Ascultaţi!... 

Toţi se aşezară şi făcură tăcere iar bătrânul începu: 

— „Căutam în deşert şi la deal şi la vale, am răscolit tot laşiul 
cu fundul în sus şi nimic n-am putut afla. Umblam zi şi noapte 
lângă casa răpitorului şi mă frecam când de un zid, când de altul, 
căci nu zăream ţipenie de om!... Mă hotărâi în sfârşit să rup de 
capăt. Vărâi câţiva tăciuni în dosul hambarelor de lângă palat şi 
văzui în câteva minute că o mare zidire se prefăcu într-un stâlp 
de foc şi fum, eu stăteam smirnă la poartă cu cei doi tovarăşi, şi 
aşteptam ceva; şi drept toată urmarea văzui două babe că rup 
de fugă pe poartă; câte c-o legătură în cap ţipând cât le lua gura. 
Alergai după ele şi le intrebai. 

— Cine sunteţi? 

— Cine să fim, ia nişte femei creştine cu frica lui Dum... 

— Nu te-ntreb de creştin şi frică, ci de unde sunteţi?... 

— Din palatul ista! 

— Cine mai e înăuntru? 

— Nimeni! 

— Dar voi cum aţi şezut? 

— Ne-a lăsat Logofătul să păzim. 

— Logofătul loniţă unde-i?... 

— S-a dus cu Vodă la război, şi a luat toate lucrurile bune 
temându-se se nu i le fure tâlharii. 

— Nu te-ntreb de-aceea, spune-mi unde-i Viorica acu! şi-ţi 
voi da cinci pungi de argint... 

— Nici eu sigur nu ştiu unde-i; dar ştiu un mijloc de a afla. 

— Spune-mi! 

— Azi e Duminică, în toată Duminica vine veste de la Viorica 
printr-un slujitor, trece pe aici de ia amănunte, şi-apoi se 
întoarce fără a putea noi să scoatem o singură vorbă din gura lui. 

— A venit azi?!... 

— Taci!... iaca acu vine!... 

Tustrei ne uitarăm spre răsărit şi văzurăm un călăreț ce abia 
ridica potica de pe deal. 

— Buna ziua, ne dădu el întâi. 

— Mulţumim! răspunsem. 

— Dar ce-a păţit palatul Logofătului. 

— Se preface în scrum! 

— Dacă avea drept, căci era prea bătrân. 

— Dar de unde vii, călăreţule? 

— Dar, dumneavoastră, cine sunteţi? 

— Vei şti, după ce vei spune. 

— Dar, dacă n-oi spune? 

— Priveşte pistoalele mele!... 

— Nu mă prea tem de glonte căci am şi eu mulţi, dar 
spuneţi-mi cine sunteţi şi vă spun de unde vin. 

— Vino-ncoace, zisei, şi-l trăsei la o parte spre a vorbi între 
patru ochi. 

Merserăm după poartă. 

— Sunt trimisul lui Trandafir, tu vii de la Viorica, spune-mi 
unde-i ea. 

— Cu ce-mi dovedeşti că eşti omul lui Trandafir?... 

— Sunt chiar părintele lui... 

— Atunci primeşte, răspunse el, dându-mi o scrisorică în 
mână, n-o deschide ci o du de-a dreptul lui Trandafir. 

— E adevărat? 

— Pe viaţa mea. Vrui să-i dau o pungă de aur, el însă nu 
primi. leşii de sub poartă şi cu fraţii pornii aici.” 

— Unde-i scrisoarea, întrebă cu grăbire nobilul polon, ce nu 
era altul decât Trandafir deghizat. 

— lată, şi Dragoş înaintă fiului său o mică scrisoare. 

Trandafir desfăcu cu mare iuţeală scrisorica şi citi: 


„Iubitul meu Trandafir! 

„Vei şti că sunt aşezată în chiliile mânăstirii Hlincea, scapă- 
mă, căci nu mai pot suferi acest trai, însă astfel ca nimeni să nu 
afle despre aceasta. Răspunde-mi prin omul ce ţi-a dat 
scrisoarea. 

Viorica. “ 


— Ea la Hlincea? şi eu înebunesc căutând prin laşi!... Aş fi 
scăpat-o până azi de o mie de ori, un singur cuvânt să fi auzit. 

Trandafir sărea ca un nebun şi ieşi afară, urmat de colegii 
săi. Un om necunoscut le apăru în faţă. 

— Răspunsul!... zise el. 

— Aha!... începu Dragoş, respunsul e că vom împlini ceea ce 
scrie! 

— Dar un semn!... 

— Primeşte! 

Şi Trandafir întinse o mică cruciuliţă cunoscută Vioricăi. 

Omul necunoscut zbură peste stradă şi se făcu nevăzut. 

— Pe lucru! strigă Trandafir, sărind pe cal. 

— Cu toţii, repetară toţi în cor, şi ca fulgerul ce dispare cu 
iuţeală din nori în nori, Trandafir se făcu nevăzut împreună cu ai 
săi. 

XXIII. Pregatiri de salvare. 


Luna călătorea încet dintr-un punct până la altul pe 
limpedele orizont lăsând palidele-i raze să privească cu gelozie 
două femei care, împreunate într-un singur suflet, se strângeau 
cu amiciţie şi-şi revărsau focul inimilor lor. 

Ele se aflau într-un mic rond al unei imense grădini ai cărei 
muri se zăreau în depărtare ca nişte grele lanţuri ce apasă pe 
sărmanul sclav; şedeau ambele sub un mic arbore, pe un 
scăunaş de iarbă. Dar ele păreau prea nenorocite, suspinurile 
spumegau printre rubinoasele lor buze şi inimile lor scânteiau la 
cea mai mică adietură a zefirului. 

— Dumnezeule, începu cea mai jună, nimic nu se înoieşte; 
fetiţa nu mai vine, inima pare că-mi spune că i s-a întâmplat 
ceva; au trecut trei ceasuri de când trebuie să fie aici şi cu toate 
astea n-a mai venit. 

— Fii liniştită scumpă soră, inima îmi spune că s-a-ntâmplat 
ceva, care ne procură bucurie, iar nicicum scârbă. 

— A!... Priveşte, strigă prima femeie arătând cu spaimă un 
ceva negru ce foşnea prin iarbă. 

— Ce să fie, adăugă cealaltă, pornind spre acel punct. 

Acel punct ce foşnea se văzu că se transformă într-o fantomă 
neagră ce porni la fugă printre arborii cei deşi. 

— Ne pândesc, începu a doua femeie. 

— Da, şi bine că n-am vorbit ceva mai mult. 

— Să trecem în chilie. 

Ambele femei porniră încetişor şi erau să deschidă portia, 
când o voce tremurândă adie în urma lor murmurând: Stati! 

Ele se-ntoarseră şi bucuria li se imprimă cu grăbire pe 
palidele lor feţe văzând pe cea ce ele o aşteptau. 

— Ce ai făcut, Florico? 

— Bine şi Răul... 

— Cum? 

— Trandafir a primit scrisoarea dar a aflat spionul din ogradă 
de aici şi a trimis de ştire la loniţă!... 

—  Dumnezeule!... începu, vechea noastră companioană, 
Viorica, încă piedici, încă dureri. 

— Aşa, repetă Florica, Trandafir a primit scrisoarea prin frate- 
meu Mihai şi a făgăduit cu orice preţ că va veni să te scape; 
drept răspuns bun iată şi cruciuliţa asta. 

— Dar nu i-ai spus să nu facă vuiet... 

— Ba i-a spus frate-meu şi el a făgăduit că nu va face nimic 
rău. 

După această mică convorbire sărmana Viorica, cu inima pe 
jumătate veselă iar pe jumătate întristată intră în întunecoasa ei 
chilie, se aşeză pe patu-i şi adormi. 

Dis-de-dimineaţă Irina alergă la poartă auzind un sunet ce se 
repetă de mai multe ori. 

Deschise, şi văzu o femeie slabă şi cu veşmintele rupte, ce 
se năpustea să intre numaidecât în intru. 

— Ce vrei? o întrebă Irina. 

— Voi să mă călugăresc! 

Irina râse de dânsa crezând-o scoasă din minţi, şi o luă de 
mână transportând-o în chilia sa. 

— Vei şedea aici, zise sora, până ce se va scula Maica 
Stareţă, când voi face să te primească. 

— Nu se poate să merg puţin prin ogradă să văd ce aveţi pe 
aici?... 

— De ce nu, dar după ce se vor trezi toate Maicile, căci mai 
înainte nu se poate. 

Juna femeie îşi muşcă buzele, ca şi când ar fi găsit calea ce 
apucase, şi se aşeză pe o laviţă de lemn cu care era ornată acea 
chiliuţă... 

Viorica tresări la ultimul dialog şi aruncă o privire prea 
fixătoare asupra noii venite fără însă să fie observată de dânsa. 
O culoare mortală începu a se zugrăvi pe faţa ei şi un suspin 
străbătu fără voie printre încleştaţii săi dinţi, apoi o rază a 
soarelui ce se înălţă asupra câmpiilor, străbătu până la dalba sa 
faţă şi aceasta îi redădu o privire ameliorată; un râu de sânge 
rubinos, începu a parcurge în delicata sa faţă, ochii ei cei negri 
se umplură de lumină, buzele-i surâdeau în loc de a suspina şi 
inima ei, ce mai înainte zăcuse sub grelele lanţuri ale sclaviei, 
sălta în prada bucuriei, căci ea!... sărmana prizonieră zărise în 
conturul feţei noii venite, trăsăturile cele abile şi sincere, ce 
odată erau desenate pe faţa amicei sale nedespărţite, pe faţa 
scumpei sale verişoare, Ruxanara. 

Privi dar, cu uimire, în faţa Ruxandrei şi aceasta, drept 
răspuns, puse un deget pe buze spre semn de tăcere şi pacienţă. 

— N-ai teamă scumpa mea Ruxandra, începu Viorica, suntem 
la un adăpost sigur, sora lrina e vara ta şi a mea. 

La aceste ultime cuvinte cele două femei începură a se privi 
extaziate şi după puţină fixare se aruncară una în braţul alteia, 
dând drumul la mii de sărutări, ce la un loc cu lacrimile fierbinţi 
ce se vărsau din gingaşii lor ochi, producea balsamul amiciţiei, 
acel rar efect pe acest pământ. 

Viorica se aruncă între ele şi începu a contribui la această 
scenă virtuoasă prin depunerea buzelor sale înfocate pe palida 
faţă a verii sale Ruxandra. 

Când aceste trei june surori se mai liniştiră, Viorica reîncepu: 

— Ruxandra, tu-mi aduci vreo veste ferice sau scârbită... 

— Ferice, vara mea!... 

La acest cuvânt, scena de mai înainte se reînoi şi ficele Evei 
se strângeau astfel ca să nu se mai poată despărţi niciodată. 

Trecu şi-acest moment de fericire şi Ruxandra începu: 

— Mâne dimineaţă la orele 1, înainte de a răsări soarele, 
trebuie să fim la stejarul cel mare din grădină şi acolo vom fi 
scăpate. 

— Vom fi diseară ambele fete deodată. 

XXIV. Subterana. Salvare. 


Trandafir ajuns acasă în câteva momente, începu a se 
consulta cu amicii săi despre noua strategemă ce trebuia ao 
păstra. 

Trecu toată noaptea fără ca cineva să închidă ochii, iar în 
zori se vădu drept rezultat al deliberaţiunilor, pe Bujor de al cărui 
braţ se atârna Ruxandra deghizată precum aţi văzut, că 
înaintează spre Hlincea; se opresc la poartă luându-şi unul de la 
altul ziua bună, Ruxandra rămâne bătând în poartă, iar Bujor 
dispare. 

Ceea ce s-a petrecut cu Ruxandra, ştim. 

Bujor se reîntoarse la Palatul Bârnovei, şi găsind pe rudele 
sale, începu a le spune rezultatul. 

— Ei bine, Bujoare pregăteşte-te diseară, vom merge prin 
canal. 

— Prin care canal? 

Tu nu ştii nimic, vei vedea în urmă... în dosul caselor mele 
prin râpa cea întunecoasă este gura unui canal ce dă tocmai la 
Hlincea, nimeni nu-l ştie în afară de mine... el e făcut de multă 
vreme şi păstrat în taină de Domnii Moldovei. Eu l-am luat 
moştenire de la tată-meu care nu mi l-a arătat decât cu câteva 
zile înaintea morţii... 

Când mântui aceste cuvinte, Ştefan Dragoş luă de mână pe 
Trandafir şi-l duse în odaia sa. 

Când soarele săturat de lucrul zilei şi tristeţa lumii îşi 
ascundea incandescenta faţă după verzile şi romanticele piscuri 
ce înconjoară laşiul, lăsând în urma lor o umbră roşie ce abia 
lumina ca slaba paloare a felinarelor, Trandafir, însoţit de tatăl 
său Dragoş şi vărul său Bujor, descindeau pe scara cea mare a 
palatului, înarmaţi bine, cu felinare în mâini şi deosebit, câte o 
mare cazma, şi înaintară în fundul curţii pe după palat. Aici ca un 
munte de piatră era clădit un zid ce sprijinea întregile zidiri şi la 
ale cărui picioare şerpuia, prin muşchii şi mărăcinii de ani 
necălcaţi, un mic izvor în care perpetuu se adapă păsările 
cerului, singure stăpânitoare pe aici. 

Ştefan se părea călăuz celor doi. El înaintă şi cu slabele-i 
puteri lovea de când în când cu cazmaua sa câte un bolovan de 

piatră, ce cădea de-a rostogolul în albia argintosului pârâiaş 
făcându-i loc de a pune piciorul şi a urca povârnişul pietros. 

Un murmur şuierător se auzi în apropriere şi cei trei se 
apropiară de el. O mare boltă se ivi în faţa acestor spectatori, 
sub care micul povârniş făcea o roată, picând din înălţimea lui 
într-o adâncime de 2 - 3 stânjeni spre a merge în bazinul pe care 
l-am văzut mai înainte. Dragoş lovea înainte cu cazmaua sa, şi 
astfel făcea loc, coborând încet-încet pe sub acea boltă părăsită 
şi neumblată, cine ştie de când, până ce ajunse la locul unde apa 
intră în ţevile sale. Cazmalele celor tustrei începură a-şi juca 
rolul, căci băteau în piatra ce se fărâma şi cădea la picioarele lor. 
O zăngănitură se auzi, şi Dragoş dădu ordin ca lucrul să 
contenească, căci cazmaua sa, se lovise de o uşă mică de aramă 
pe care rugina îi dăduse aspectul unei pietre de rând. 

Dragoş meşteşugi vreo trei minute cu mâinile goale lângă 
acea uşă, apoi dădu încă o lovitură din instrumentul său forte, şi 
arama se dădu în lături, dând drum liber celor trei căutători de a 
păşi într-un canal întunecos, umed şi friguros - toţi îşi aprinseră 
felinarele şi continuară drumul înainte - merseră mult, descuiară 
şi stricară multe uşi, dând când de puţină lumină şi un aer mai 
domol, când de un tenebru nesuferit ce îngheţa şi încleşta 
sângele şi oasele în corp, însă călătorii nu se opreau nici înaintea 
unui obstacol, ci mergeau-mergeau prin acel canal subteran fără 
de margini. 

intr-un moment privesc că le izbeşte înainte un ceva 
miraculos. Asupra canalului se întindea un uluc larg ca de patru 
palme, şi înalt cel puţin de cinci stânjeni, în vârful căruia se 
zăreau puţine raze de lumină ce străluceau din palida lună care, 
ca prin miracol, era aşezată pe acel punct al cerului, ce venea 
faţă în faţă cu gura acelui uluc. Dragoş lăsă cazmaua precum şi 
armele şi felinarul pe mâinile fiilor săi şi făcându-şi cruce, începu 
a se agăța pe o mică scară de fier, ce era atârnată de pereţii 
acelui uluc, şi într-un sfert de oră el se văzu la capătul de sus ce 
era... în vârful clopotniţei Mânăstirii Hlincea... 

Bâtrânul începu a-şi drege glasul său şi dădu drumul unui 
strigăt. 

— Cucuriguuu!... 

La aceasta nu trecu multă vreme şi i se răspunse din josul 
grădinii prin: 

— Cot cot cot cot cot co dac! 

Ce erau acestea, nimeni nu le ştia, nici nu le pricepea, căci 
erau imitate cu o rară fineţe, încât părea că sunt vocile cocoşilor 
şi găinilor Mânăstirii. 

După această scenă, Dragoş îşi dădu drumul pe aceeaşi 
scară cu mai mare repeziciune decât cea cu care se suise şi 
ajunse la companii săi. Işi reluară ale sale şi porniră printr-o boltă 
din stânga care era mai întunecoasă decât altele. Nu merseră 
mult şi ei începură a sui treptele de piatră în număr cel puţin de 
vreo 30, la al căror capăt o nouă barieră se prezentă, printr-un 
zid pietros ce le apărea în faţă, fără a lăsa cea mai mică rază a 
luminii de a pătrunde în acea obscuritate. Dragoş cu ai săi 
reîncepură operaţiunea de la cascadă, şi în câteva momente 
văzură că o uşă se dă în lături lăsând ca auroasele raze ale 
palidei luni să pătrundă în abisul acelei imense subterane. Ei 
erau iarăşi pe lumea vieţuitoare şi încă mai veseli decât cu o zi 
înainte, căci se aflau în verdea grădină, unde aerul era sorbit de 
atâtea gingaşe fiinţe... 

Când ei ajunseră în cadrul acelei uşi fierate, văzură înaintea 
lor trei tipuri îngereşti ce se aruncară în braţele lor. Abia câte un 
sărut se depuse pe fruntea fiecăruia, şi ei începură a se retrage 
în neagra subterană. Dar... deodată, ca un trăsnet teribil, se auzi 
o detunătură a unui glonte ce pătrunse corpul ultimei femei - 
acel al Irinei. 

Toţi priviră cu spaimă acest momentan tablou şi numai Bujor 
mai vieţuia încă, căci ripostă cu un glonte din pistolul său, şi o 
fiinţă neagră ca noaptea cea întunecoasă începu a se zvârcoli pe 
pământ, zvârcolindu-se în sângele său. 


— O, fratele meul!... cu vocea-i mortală, mai ucis!... 
Dumnezeu îţi va răsplăti!... Adio!... Scumpe rude!... Dumnezeule, 
primeşte sufletul meu!... Acestea de-abia zise sărmana 


muribundă şi sufletul său virgin purtat pe crinoasele mâini ale 
Heruvimilor şi Serafimilor cereşti, începu, fâlfâind, a se înălța 
către Atotputernicul creator, care-i deschisese ale sale 
salvatoare braţe spre a-l primi. 

Asistenţii nu se putură opri de a scoate lungi suspine din 
piepturi, şi lacrimile începură să curgă din ochii lor. 

Păşiră în subterană căci vremea nu era de pierdut, traseră 
oblonul asupra căruia se aşeza prin meşteşug pământul 
nelăsând nicio urmă de bănuială unei atare uşi, şi ei porniră 
înainte şi merseră-merseră până se opriră în vechiul şi ruinatul 
palat în care se adăpostea suveranul tron al lui Bogdan Dragoş. 

XXV. Laeşii. Sora rănită. 


Peutru a mai descrie bucuria ce cuprinsese fiecare inimă la 
întoarcerea în acest dulce loc, pentru a spune entuziasmul şi 
extazul fiecăruia la strângerea în braţe a iubirii lor, mi-ar fi ceva 
prea mult. 

Soarele lumină cu dulceaţă întreaga zi, şi încălzi şi reanimă 
toată fiinţa ce răsuflă pe pământ. 

Florile reînfloriră, arborii reînverziră, păsărelele reînviară şi 
parfumul amestecat cu dulcele ciripit adormiră abia pentru 
câteva momente pe junii soţi ce erau de atâta vreme despărțiți. 

Pentru a mai aminti dulcele şi măreţele vise ce se strecurară 
rând pe rând ca un şir de fantome în creierii junilor soţi, care 
vedeau când coroane glorioase, când zâmbete îngereşti, când 
cerul deschis spre a-i inghiţi, încă este destul de mult pentru 
slaba mea pană. 

Mă mulţumesc numai a spune că după două zile de uitare a 
imenselor rele ce se petrecură în cursul zilelor trecute, după 
două zile de gustare a fericirii mai splendid de cum se gustase 
vreodată în această lume, după două zile de iubire, rugăciune şi 
mulţumire, Trandafir se afla din nou în faţa părintelui său, 
vrednicul călăuz unui asemenea june, consfătuind iară, plănuind 
iară. 

— Nu e vreme de pierdut, zicea bătrânul părinte, trebuie să 
plecăm căci urgia, acum sau mai târziu, ne urmăreşte de 
aproape şi se poate să cădem iară în ghearele ei. Se plecăm deci 
până ce lumea e liniştită fără să fim cunoscuţi, fără să ştie 
cineva. 

— Părinte!... totdeauna m-am supus voinţei tale, mă supun şi 
de astă dată, vom pleca cât mai în grabă fără să gândească 
cineva la noi. Insă vei şti că nu voi merge fără Verii mei care m- 
au scos din atâtea primejdii. 

— Nu! vor merge şi ei. 

A doua zi, dis-de-dimineaţă, pe când nici soarele nu răsărise, 
pe poteca ce coboară din dosul palatului, înaintă spre vale o 
haraba trasă de doi cai proşti, în care stăteau cinci lăeşi, toţi 
negri ca tăciunele, zburliţi şi bărboşi, cu nişte rufe rupte pe ei 
încât li se vedea mai în toate părţile pielea, cu lulelele în gură şi 

cu câte-o traistă legată de gât; caii mergeau spre a apuca 
drumul laşiului. 

Aceşti lăeşi nu erau alţii decât Trandafir, Dragoş, Bujor, 
Viorica şi Ruxandra, toţi ca bărbaţi şi astfel deghizați pentru a nu 
fi prepuşi şi urmăriţi, mergeau spre hotărârea Moldovei pentru a 
o părăsi. 

Şi după trei zile de goana cailor, aceşti voiajori erau pe 
pământul dulce şi netemător al Poloniei!... 

Ajunşi la satul Golmescka ei descălecară. Dar în acel moment 
un glonte şuieră cu repeziciune la urechi-le şi întorcându-se 
văzură pe scumpa lor Viorica trântită în colb şi cu sângele-i 
curgând. 

Sinistru spectacol mai fu şi acesta; toţi stăteau încremeniţi, 
în afară de Bujor care o croi pe fugă printre arbori şi pietre 
intocmai ca un nebun. 

Cei trei ce mai rămaseră se necăjiră a o transporta pe biata 
Viorica în lăuntrul căruţei şi abia o aduseră la simţire după multă 
trudă. Din fericire ea nu era rănită rău, glontele-i pătrunse mâna 
stângă, însă fără gravitate. 

Puțin, şi durerile Vioricăi se mai alinară, rana i se obloji cu 
medicamente şi se legă strâns, şi astfel ea nu mai simţi nimic. 

— Unde este Bujor, iutrebă copila observând prin casă. 

— lată-mă, răspunse vocea lui Bujor de afară. 

Şi uşa se deschise, iar el intră în intru, plin de sânge din 
creştet pănă'n călcâie, cu hainele rupte, şi mâna-i tremurândă 
ţinea sabia goală!... 

— Ce este, ce s-a-ntâmplat?..., strigară toţi în cor. 

— Şarpele, răspunse el, m-a muşcat şi pe mine, dar eu i-am 
strivit capul... L-am ucis. 

— Pe cine?... strigă Viorica disperată. 

— Pe loniţă!... răspunse el. 

Şi biata soţie pică leşinată în braţele lui Dragoş şi Trandafir, 
care se repeziră de a o sprijini. 

